टटका खबर : शुक, 24 जुलाई 2015 (अबेर) – टटका खबर\nटटका खबर : शुक, 24 जुलाई 2015 (अबेर)\nJul 25, 2015 News in Bhojpuri, टटका खबर, भोजपुरी में खबर.\nसंसद में आजु चउथको दिने विपक्ष के हंगामा का चलते कामकाज ठीक से ना हो पावल आ दुनू सदन के बाद में सोमार ले टार दीहल गइल. विपक्षी सदस्‍यन के प्रश्‍नकाल स्‍थगित करे के नोटिस लोकसभा अध्‍यक्ष सुमित्रा महाजन नामंजूर कर दिहले रही बाकिर हंगामा जारी रहल.\nअब कवनो बैंक से कवनो बैंक के खाता में रुपिया जमा करावल जा सकेला. भारतीय रिजर्व बैंक एकरा ला मंजूरी दे दिहलसि. बाकिर ई सुविधा कैश डिपाजिट मशीने पर मिल पाई जवना से पचास हजार से एक रुपिया कम ले राशि जमा करावल जा सकी.\nसंसद में होखत बाधा खातिर कांग्रेस पर दोस लगावत भाजपा के कहना बा कि कांग्रेस के बेंवत नइखे कि ऊ सही जवाब सुन सके एहीसे चरचा करावे से भागत बिया आ इस्तीफा के बेमतलब जिद पर अटकल बिया. ई सब बस केहु तरह खबरन में बनल रहे खातिर कइल जात बा. ओने कांग्रेस के कहना बा कि बिना इस्तीफा दिअवले संसद के चले ना दीहल जाई. संसद चलावे के जिम्मा सरकार के होला आ टंगड़ी फँसावे के अधिकार विपक्ष का लगे. जबले सरकार हमहन के बात ना मानी तबले हमनी का संसद चले ना देब जा.\nगुजरात के मुसलमानन के सहायता करे के नाम पर दुनिया भर से चंदा बटोर के अपना मौजमस्ती पर खरच करे वाली धंधेबाज तीस्ता सीतलवाड के फेरू हाई कोर्ट से जमानत मिल गइल. अब एह मरद मेहरारू के दू हप्ता के छूट अउर मिल गइल बा. देखल जाव खँसी के माई कबले खरजिउतिया मनावत बिया.\nसुप्रीम कोर्ट आजु प्रतियोगिता परीक्षा में हिजाब पहिने के छूट देबे वाली कुछ मुसलमान औरतन के निहोरा नकार दिहलसि आ कहलसि कि कवनो परिधान के कवनो समुदाय से ना जोड़ल जा सके.\nअंतरबैंक विदेशी मुद्रा बाजार में आजु लगातार तिसरका दिने डॉलर के मुकाबले रुपिया कमजोर भइल. शेयरो बाजार बिकवाली के दबाव में रहल आ सेंसेक्स 259 अंक आ निफ्टी 68 अंक गिर के बंद भइल. चांदी के दाम में 380 रुपिया आ सोना के दाम में 320 रुपिया के कमी आइल.\nत्रिपुरा के राज्‍यपाल तथागत रॉय शुक का दिने खायरपुर में चौदह गो देवता लोग के मंदिर में सात दिन ले चले वाली खरची पूजा के उद्घाटन कइलन. सबेरे होरवा नदी में नहान के रस्‍म का बाद 14 गो देवी-देवता लोग के पूजा शुरू भइल जवन 30 तारीख ले जारी रही.\nशुक का दिने भारतीय सेना जम्‍मू-कश्‍मीर के करगिल में लगभग 14 हजार फीट का ऊंचाई पर बनल अपना अगवढ़ ठिकान पर विजय दिवस मनवलसि. साल 1965 के लड़ाई में भारत एह ठिकाना पर कब्जा कइले रहुवे बाकिर ताशकंद समझौता में एकरा के वापिस कर दिहले रहुवे. बाकिर बाद में साल 1971 का लड़ाई में भारत फेरू एह ठिकाना पर कब्जा कर लिहलसि आ तबसे एह पर भारत काबिज बावे.\nदिल्ली पुलिस प्रमुख बीएस बस्सी के कहना बा कि अगर कबो दिल्ली पुलिस दिल्ली सरकार का अधीन दे दीहल गइल त ऊ दिन दिल्ली के इतिहास के सबले खराब दिन मानल जाई. कहलन कि दिल्ली के नागरिक का रूप में उनुका ई बात कहे के पूरा अधिकार बा.\nलालू के मंच पर एगो गैर यादव नेता आनन्द मोहन के दिल के दौरा पड़ल बाकिर मंच पर मौजूद लालू भा उनकर पिछलगुआ श्याम रजक एकर इचिको परवाह ना कइलन. कवनो नेता आपन गाड़ी देबे ला तइयार ना भइलन त दोसर लोग केहु तरह उनुका के अस्पताल ले गइल बाकिर आनन्द मोहन के मौत हो गइल आ लालू के भाषण चलत रहल. एह घटना से दिल्ली में केजरीवाल के सभा के याद ताजा हो गइल जब एगो किसान के फाँसी चढ़े ला उसका दीहल रहे आ ऊ फेंड़ पर फाँसी लगा के लटकल रहुवे आ एने केजरीवाल के भाषण चालू रहल.\nबिहार विधानसभा चुनाव से पहिले के पहिलका ओपिनियन पोल में महागठबन्हन के बहुमत मिल जाए के बात कहल गइल बा. एबीपी-नीलसन सर्वे के कहना बा कि 48 फीसदी लोग मानत बा कि महागठबन्हन के सरकार बन जाई.\nमुजफ्फरपुर के चक्कर मैदान में शनिचर का दिने होखेवाल रैली में कवनो नेता भा कार्यकर्ता पीएम मोदी के माला ना पहिरा पाई. अइसन करे के पीछे खुफिया विभाग के अनेसा बा कि कवनो मानव बम से मोदी के हत्या करावे के कोशिश हो सकेला.\nचीन से 8 गो पनडुब्बी खरीदे के फैसला कइले बावे पाकिस्तान. एकरा से पाकिस्तान आपन नौसैनिक ताकत बढावे के सपना देखत बावे बाकिर ओरा जाने के चाहीं कि मूस मोटइहें लोढ़ा होइहें.\nबिहार के मुसलमान बहुल इलाकन में आल इंडिया इत्तेहाद-ए-मिल्लत काउंसिल का तरफ से उम्मीदवार खड़ा करे के एलान 16 अगस्त का दिने पटना में होखे वाला रैली में कइल जाई. एह फैसला से मुसलमानन के वोट का बल पर फँउके वाला लोग के चेहरा पर चिन्ता के रेघारी लउके लागल बा.\nउत्तर प्रदेश के एगो बड़हन अधिकारी डा़ सूर्य प्रताप सिंह के कहना बा कि राज्य में निष्ठा से काम कइल मुश्किल हो चलल बा. बतावल जात बा कि सपा के राज में ओकरा कार्यकर्तन से होखे वाला फजीहत से बचे खातिर सूर्यप्रकाश सिंह त्यागपत्त देबे के सोचत बाड़ें.\nपीएम मोदी अपना कोटा के 75 गो हाजियन के कोटा यूपी के नाँवे कर देबे के फैसला कइले बाड़न. मोदी के एह फैसला से प्रतीक्षा सूची में पड़ल लोग में से 75 जने के राहत मिल जाई.\nप्रधानमंत्री नरेन्द्र मोदी शनिचर का दिने पटना आ मुजफ्फरपुर में होखेवाला अनेके कार्यक्रमन में शामिल होखीहें आ अनेके कल्याणकारी योजनन के एलान करीहें. लोकसभा चुनाव का बाद पीएम मोदी पहिला बेर बिहार आवे वाला बाड़न.\nसाल 2009 में गलत तरीका अपनावत 13 गो प्रचार बहल कइल गइल रहले जिनकर बहाली पटना उच्च न्यायालय शुक का दिने रद्द क दिहलसि.\nसारण जिला के मकेर इलाका के जमालपुर गांव से पुलिस शुक का दिने एगो नक्सली नेता रामानंद महतो के गिरफ्तार क के जेल भेज दिहलसि.\nसारण जिला के सोनपुर टीसन पर शुक का दिने सेना के एगो जवान के गोली मार के मुआ दीहल गइल.\nसुप्रीम कोर्ट शुक का दिने आदेश दिहलसि कि सगरी जेल आ हवालात में कैमरा लगा दीहल जाव. हर थाना में कम से कम दू गो महिला कांस्टेबलो होखे के चाहीं. आ मानवाधिकार आयोग के खाली पड़ल सीटन के तीन महीना का भितरे भर लगा लीहल जाव.\nटटका खबर : शुक, 24 जुलाई 2015 (सबेर)


Villains of Bhojpuri films who challenged Ajay Devgan to Khesari Lal Yadav Nirahua Pawan Singh Bhojpuri Spl: अजय देवगन से लेके निरहुआ-खेसारी सबके ललकरलें, कथा भोजपुरिया विलेन के– News18 Hindi\nBhojpuri Spl: अजय देवगन से लेके निरहुआ-खेसारी सबके ललकरलें, कथा भोजपुरिया विलेन के\nभोजपुरी सिनेमा (Bhojpuri Movie) में फिलिम के हीरो (Bhojpuri Actors) और खलनायक (Bhojpuri Villains) दूनों के जबरदस्त रोल होखेला. इहे दूनो लोग कवनो फिलिम के अपना कंधा पर खींचके ओकरा के सुपरहिट बनावे ला. आज एह पैकेज में हम रउआ सभे के भोजपुरिया फिलिम के कुछ अउर विलेन के बारे में बतावे जात बानीं.\nLast Updated : February 17, 2021, 15:28 IST\nमॉडर्न भोजपुरी सिनेमा (Bhojpuri Cinema) में अवधेश मिश्रा, संजय पाण्डेय, सुशील सिंह, विपिन सिंह आ अनूप अरोड़ा के अलावे भी अइसन बहुत एंटी हीरोज बाड़न जे अपना सशक्त अभिनय से इतिहास रच रहल बाड़न. इन सशक्त अभिनय देखके अइसन लागेला की साचहुं के कवनों विलेन लोगन के धमकावत होखे. आज एह कड़ी में हम रउआ सभे के कुछ और विलेन्स के बारे बतावे जात बानीं. एहमें से कोई अजय देवगन (Ajay Devgan) के आंख देखइलस त केहु खेसारी लाल यादव (Khesari Lal Yadav), दिनेश लाल यादव निरहुआ (Dinesh Lal Yadav Nirahua) अउर पवन सिंह (Pawan Singh) के धमकइलस.\nअजय देवगन के भोजपुरी फिलिम से शुरुआत कइलें आयाज़ खान\nअयाज़ आपन करियर के शुरुआत 2006 में अजय देवगन के एकमात्र भोजपुरी फिलिम ‘धरती कहे पुकार के’ से कइलें. एह फिलिम में अजय के साथे मनोज तिवारी भी मुख्य भूमिका में रहलें अउरी अयाज़ नेता वीर महोबिया के बेटा के रोल कइलें. अयाज़ आपन पहिला फिलिम से ही अपना अभिनय के दमखम देखा दिहले. एह फिलिम के बाद उ वाराणसी आपन शहर अपना पढाई में व्यस्त हो गइलें, फेर करीब एक साल बाद उ मुंबई वापस आपन किस्मत अज़मावे अइलें. एहिजा उनके फिलिम-राइटर संतोष मिश्र सहारा दिहले अउरी अयाज़ के दूसरकी फिलिम निरहुआ रिक्शावाला रहल जे कई गो कलाकार के इंडस्ट्री में स्थापित कइलस, जेकरा में अयाज़ भी रहले. एगो इंटरव्यू के दौरान अयाज़ बतवलन कि अभी ले उ 100 फिलिम में काम कर लेले बाड़न अउरी उनकर कुछ बेहतरीन फिल्म में पवन सिंह के साथे ‘धड़कन’ बा जेमें उ पवन के भाई अउरी पुलिस अफसर के रोल कइलें बाड़न. फिल्म के क्लाइमेक्स आवत-आवत गुड-बॉय से बैड-बॉय बन जालें, लोगन के अयाज़ के ई चेंजओवर पसंद आइल. उनकर खेसारीलाल के साथे मुक़द्दर में एगो मैच्योर किरदार जे उम्र में बड़ बा, कइल बहुते चुनौतीपूर्ण रहल अउरी फिलिम बनावे से पहिले तक लेखक अउरी डायरेक्टर के ई भरोसा ना रहल कि अयाज़ ई रोल कर पइहें. रितेश पाण्डेय के साथे सइयां थानेदार फिलिम में उनकर किरदार जवन भयानक अउरी विचित्र हंसी हँसेला , दर्शकन के काफी पसंद आइल. कसम वर्दी वाला में पागल के रोल अउरी इंडिया वर्सेस पाकिस्तान में पाकिस्तानी मेजर के रोल उनका लाइफ के माइलस्टोन रोल रहल बा. उनकर पाकिस्तानी मेजर के वेश-भूषा अउरी संवाद-शैली अपनावल एतना नैसर्गिक रहल कि लोग के भ्रम हो गइल रहे कि उ पाकिस्तानी हउवें.\n2010 के बाद के विलेन में देव सिंह सबसे बेसी चर्चा में बाड़न\n2010 के बाद के भोजपुरी सिनेमा कई गो नया-नया गायक-अभिनेता के स्वागत कइलस ओहीजा कुछ नया विलेन अउरी चरित्र अभिनेता भी अइलें. ओकरा में देव सिंह के नाम काफी चर्चा में रहल. बलिया जिला के सुवरहाँ के रहे वाला देव सिंह मुंबई में आपन फ़िल्मी करियर बनावे के जुगत में लागल रहले लेकिन उनका हिंदी फिलिम में जब कुछ खास हाथे ना लागल त उ भोजपुरी सिनेमा में आ गइलें. उनके ‘दीवाना’ फिलिम में एगो छोट रोल मिलल. फेर ओकरा बाद फिलिम ‘सैयां बकलोल’ में उनकर प्रदर्शन देख प्रसिद्ध विलेन अवधेश मिश्रा उनके कई जगह ज़िक्र कइलें. उनके ‘मैं सेहरा बांध के आऊंगा’ खातिर ‘बेस्ट क्रिटिक अवार्ड’ मिलल जवन देव सिंह के करियर के रफ़्तार देहलस. बकौल देव, हमार कुछ आपन पसंदीदा फिल्मन में ‘मैं सेहरा बाँध के आऊंगा’, डमरू के हमार किरदार, ‘राजा जानी’ में भी हमार नेगटिव रोल लोगन के काफी पसंद आइल. 2019 में रिलीज़ भइल फिलिम ‘स्पेशल एनकाउंटर’ में हमार किरदार बाबा राघवेन्द्र एगो अद्भुत रोल बन गइल. जे भी ई फिलिम देखले बा उ लोग हमार काम के काफी तारीफ करेला. ‘छलिया’ फिलिम में भी उनकर रोल खलनायक के बा. देव कहेलें कि ई बात हमरा के बड़ा आहत करेला कि भोजपुरी में विलेन अधिकतर एगो फिलर के रूप में इस्तेमाल होला जइसे खाना में मूली के समझल जाला. इहाँ विलेन के मेहनताना भी ओइसन ना मिलेला जइसन हीरो अउरी अन्य कलाकारन के मिलेला. शायद भोजपुरी में विलेन आ चरित्र कलाकार के उपेक्षा ही हवे कि पंकज त्रिपाठी, रज़ा मुराद, शक्ति कपूर जइसन हिंदी के धाकड़ अभिनेता इहां से एकाध फिलिम करके चल गइलें. हम खलनायकन के दशा में सुधार खातिर आशावान बानी.\nपहिले हीरो रहलें, बाद में विलेन बनलें समर्थ चतुर्वेदी\nसमर्थ चतुर्वेदी के नाम आज एन्टी हीरो के लिस्ट में दर्ज बा जबकि उ आपन शुरुआत भोजपुरी में बतौर हीरो कइले रहलें. समर्थ साल 2003 में भोजपुरी के सुपर स्टार सुजीत कुमार के डायरेक्टेड फिलिम ‘बलमा बड़ा नादान’ से रश्मि देसाई संगे डेब्यू कइलें. 10-12 गो फिलिम कइला के बाद समर्थ के काम मिलल लगभग बंद हो गइल, तब उ आपन पुरान प्रेम थिएटर के तरफ रुख कर दिहले जहाँ से उ आइल रहलें. भोपाल के मूल निवासी समर्थ के कहनाम बा कि ‘करीब 2.5 साल बाद हम फिल्मन के ओर वापस से रुख कइनी, जेकरा में एगो विलेन के रोल मिलल. लोगन के हमार उ विलेन के रोल बहुते पसंद आइल, फेर हम विलेन अउर चरित्र भूमिका कइल शुरू कर देनी’. उनकर उल्लेखनीय किरदारन में हालिया रिलीज़ भइल ऑल्ट बालाजी के पहिला भोजपुरी वेब-सीरीज ‘हीरो वर्दी वाला’ में डबल-शेड वाला रोल बा. खेसारीलाल के फिलिम ‘दबंग सरकार’ में उनकर रोल काफी प्रभावित करे वाला बा. पवन सिंह के फिलिम ‘धरती के लाल करेला कमाल’ में ईसाई विलेन, फिलिम ‘छलिया’ में अउर ‘अँखियों के झरोखे से’ में कॉमिक विलेन के रोल बहुते सराहल गइल बा.\nआमिर खान के फिलिम ग़जनी के विलेन के साथे काम कइलें उमेश सिंह\nउमेश सिंह स्क्रीन पर त काफी क्रूर अउरी भयानक लागेलें जबकि निजी ज़िन्दगी में उ काफी ज़हीन अउरी सरल व्यक्तित्व वाला हउवें. उमेश सिंह फिल्म में मुख्य खलनायक के कई गो भूमिका कइलें बाडें, लेकिन उनका प्रसिद्धि अउर विलेन के जइसन अभी नइखे मिलल. उ एह बात पर भी बड़ा सरलता से जवाब दिहले कि हम खुद के एगो छोट कलाकार समझेनी, जे रोज़ आगे बढ़े खातिर राह पर एगो-एगो डेग बढ़ावता. उमेश आपन क्राफ्ट के दमखम कैमरा के सामने बखूबी देखावेले. उनकर बेहतरीन फिलिम में ‘प्रधान जी’, पवन सिंह के फिलिम ‘ग़दर’, खेसारी लाल यादव के’ हीरो नम्बर वन’, पवन सिंह के ‘सत्या’ अउरी’ जिद्दी आशिक’ हवे. उनकर पवन सिंह के ही फिलिम ‘भोजपुरिया राजा’ के किरदार प्रताप काफी क्रूर अउरी डरावना बा जे सोना के आभूषण से लदल रहेला. 2019 के फिलिम ‘क्रेक फाइटर’ में आमिर खान के फिलिम ग़जनी के विलेन प्रदीप रावत के साथे उनकर जोड़ी दर्शकन के खूब पसंद आइल,जेकरा में उ अंग-व्यापार करे वाला डॉक्टर के रोल में दिखाई देले.\nनिर्देशक विष्णु शंकर बेलू बनलें खलनायक\nनिर्देशन अउर अभिनय दूनो फ़न में माहिर विष्णुशंकर बेलू आपन करियर में खलनायक के कई गो भूमिका निभवले बाड़े. उनकर मानना बा कि खलनायक बा तबे नायक के वजूद बा भले खलनायक कवनो सिचुएशन ही काहे ना होखे. बेलू पवन सिंह के फिलिम ‘प्रतिज्ञा’ में उनका चचेरा भाई ठाकुर अभय सिंह के रोल कइलें रहले, जे बड़ घर के बिगड़ैल बेटा रहल. ‘बीन बजाए सपेरा’ फिलिम में उ त्रिकाल नाम के अघोरी के रोल कइलें रहले, जेकरा खातिर उ असल में दाढ़ी उगवले रहले. फिलिम ‘हमरा माटी में दम बा’ में ख़तरनाक गुंडा, ‘ऐलान’ में नक्सलवादी, ‘हीरो गमछावाला’ में कम बोले वाला विलेन रघु के रोल कइलें रहले. ई उनकर पसंसदीदा रोल ह, जेकरा के दर्शक लोग भी सराहल.\n‘गर्दा’ फिलिम में जिद्दी आशिक बन के गर्दा मचइलें बालेश्वर सिंह\nएगो उम्दा विलेन के रूप में बालेश्वर सिंह अपना के भोजपुरी फिल्म में स्थापित कइले बाड़ें. बालेश्वर सिंह ज़्यादातर मुख्य विलेन के भाई अउरी सहयोगी के भूमिका में देखाई देलें, लेकिन जहवां उनका स्पेस अउर मुख्य-खलनायक के भूमिका मिलल बा उहवां उ आपन दम देखइलें बाड़न. बकौल बालेश्वर, फिलिम ‘बहुरानी में उनकर किरदार ददन यादव उनकर पसंदीदा किरदार हवे. उ विराज भट्ट के ‘गर्दा’ फिलिम में एगो जिद्दी आशिक के रोल कइलें बाड़े. उनकर खेसारी के फिलिम ‘मुक़द्दर’ के रोल अउरी ‘खुद्दार’ में विलेन के भूमिका अउरी ‘बलमा डेरिंगबाज़’ में हीरोइन के क्रूर पिता के रोल में काफी पसंद कइल गइल.\n‘लतखोर’ में हीरोइन के साथे गाना गावत बाड़न राज प्रेमी\nराज प्रेमी ग़ैर-भोजपुरी भाषी हवे लेकिन उनका हिस्सा में दर्जन से बेसी फिलिम आ चुकल बा. उ चैलेंज में मुन्ना शुक्ला के रोल कइलें जे बाहुबली हवे, खेसारी के ‘तेरे नाम’ में हीरोइन के भाई के रोल में विधायक के भूमिका निभवले. ‘लतखोर’ उनकर एगो अइसन फिलिम हवे जेकरा में उ विलेन होके भी हीरोइन के साथे गाना गावत बाड़न.\n70 से बेसी फिलिम कर चुकल बाड़न प्रेम दुबे\n2007 से 2011 तक अस्सिटेंट डायरेक्टर रहल जौनपुर के मूल निवासी प्रेम दुबे 2012 में फिलिम ‘लहू के दो रंग’ से बतौर खलनायक आपन अभिनय करियर शुरू कइलें, एह फिलिम में उ हंसुआ नाम के किरदार कइलें रहले. 2013 में ‘कच्चे धागे’, 2014 में ‘लहू पुकारेला’ के लंगड़ पंडित अउर ‘राजा बाबू’ में कॉमेडी विलेन बनल प्रेम अभी तक 70 फिलिम कई लेले बाड़न.\n‘मेहंदी लगा के रखना’ से चर्चा में अइलें करण पाण्डेय\nसाल 2017 में रजनीश मिश्रा के सफल फिलिम ‘मेहंदी लगा के रखना’ से एगो विलेन चर्चा में आइल जोकर नाम ह करण पाण्डेय. करण एकरा से पहिले ‘मोकामा0किमी’ में अजगर नाम के क्रूर खलपात्र कइलें रहले. उ ‘शिवरक्षक’ में बांके नाम के कॉमिक विलेन बनल रहले. खेसारीलाल के फिलिम ‘आतंकवादी’ में उ सतनाम के रोल खातिर काफी सराहल गइल रहले. उनकर फिलिम ‘नागराज’ में अपना से दूगना उम्र के आदमी के रोल बहुते चुनौतीपूर्ण लागल.\nबहुत कम समय में नाम बनवलें अमित शुक्ला\nपिछला साल 2018 में भोजपुरी में आपन करियर के शुरूआत करे वाला अमित शुक्ला फिलिम ‘सौगंध’ में मुख्य खलनायक के भूमिका निभवलें, जेकरा में उनकर जवानी अउर बुढ़ापा दूनो के काल- खंड देखावल गइल. फिलिम ‘बिटिया छठी माई के’ में बड़ भाई अउर दबंग नेता, जे आपन पागल भाई के घर से निकाल देता, के रोल भी बखुबी निभवले. पवन सिंह के फिलिम ‘क्रेक फाइटर’ अउर निरहुआ के ‘बॉर्डर’ में इनकर ग्रे शेड वाला व्यवस्थित किरदार बा. अभी ले अमित 15-16 फिलिम कर लेले बाड़न.\nकॉमेडियन मनोज टाइगर भी बनत रहेलें विलेन\nमनोज टाइगर के लोग एगो हर दिल अज़ीज़ कॉमेडियन के रूप में जानेला लेकिन उ ग्रे शेड वाला अउरी मुख्य खलनायक के रोल भी काफी कइलें बाडें. ‘जिगर’ अउरी ‘मोकामा0किमी’ उनकर नेगेटिव शेड में बढ़िया प्रदर्शन वाला फिलिम हवे. मनोज थिएटर के शुरुआत 1996 में कइलें अउरी उ मशहूर पृथ्वी थिएटर ग्रुप से जुड़लें. एगो इंटरव्यू में मनोज टाइगर बतवलें कि हिंदी फिल्म अभिनेत्री आयशा जुल्का हमार काफी मदद कइली. 2005 में मनोज ओझा उनके ‘चलत मुसाफिर मोह लियो रे’ में कॉमेडियन के रोल दिहलें अउरी फेर ओकरा बाद उनके ‘निरहुआ रिक्शावाला’ में भी कॉमेडी रोल मिलल. उनकर एह फिल्म के किरदार बताशा चाचा अमर हो गइल.\nBhojpuri bhojpuri movie Dinesh lal yadav nirahua khesari lal yadav Pawan singh


टटका खबर, मंगल, २० जुलाई – Anjoria\nJul 20, 2010 news in bhojpuri, टटका खबर, भोजपुरी समाचार\nराहुल गाँधी के मिशन यूपी प्रभारी गायब बाड़े\nराहुल गाँधी के मिशन यूपी के प्रभारी आ गुजरात के पूर्व मंत्री हँसमुख पटेल के बेटा निशान्त पटेल हरदोई का अपना होटल से रहस्यमय रुप से गायब हो गइल बाड़न. उनका के खोजे के काम में लागल पुलिस आ कांग्रेसी कार्यकर्ता लोग के कवनो सफलता नइखे मिलल. निशान्त अपना होटल का कमरा में आपन सगरी सामान आ मोबाइल छोड़ के गइल बाड़े. कहल जा सकेला कि ऊ थोड़ देर खातिर कतहीं निकलल होखीहें आ ओकरा बाद कुछ अघटित घट गइल होखी. भा अपना मर्जी से ऊ कतहीं होखिहन जहाँ के सुराग ऊ ना लागे दिहल चाहत होखीहें. उनका के आखिरी बेर होटल का बाहर भोर में पाँच बजे कवनो रिक्शावाला से बतियावत देखल गइल रहुवे.\nबाभली बराज देखे का जिद्द में नायडू जमानत नइखन लेत\nशनिचरे का दिन से न्यायायिक हिरासत में रोक के राखल गइल चन्द्रबाबू नायडू आ उनका साथ के तेदेपा नेता काल्हुओ जमानत लेबे से इन्कार कइले जवना का बाद उनकर हिरासत के अवधि बढ़ा के २६ जुलाई ले कर दिहल गइल बा. चन्द्रबाबू के कहनाम बा कि ई तेलुगुआत्मगौरव के सवाल बा आ ऊ एकरा खातिर जानो दे सकेले बाकिर बिना बभली बराज देखले ना जइहन. नायडू के यात्रा से अतना त होइये गइल कि बभली बराज के विवाद सामने चरचा में आ गइल बा. आंध्र आ महाराष्ट्र दुनु के मुख्यमंत्री नायडू से निहोरा कइले बाड़े कि ऊ लवटि जासु. देखल जाव कि केन्द्र एह मामिला में का करत बा.\nसीबीएसई अब सिनेमा बनावे के तरीका पढ़ाई\nलड़िका लड़िकी अब स्कूले से हीरो हीरोइन बने लगीहें जब स्कूल में फिल्म बनावे के पाठ्यक्रम होखे लागल बा. फिल्म बनी त ओहमें नायक नायिका खलनायक सभे होखीहें. सीबीएसई सुभाष घई के कंपनी से करार कर के ओकर बनावल फिल्म मेकिंग कोर्स अपना १९ गो स्कूलन में पढ़ावल शुरु कर दिहले बा. धीरे धीरे कुछ दोसरो स्कूल ई कोर्स शूरु करीहें. कोर्स में फिल्म, टीवी, प्रिन्ट मीडिया, रेडियो, आ इन्टरनेट का बारे में जानकारी दिहल जाई. जियोस्पेचियल कोर्सो १४ गो स्कूल में पढ़ावे के शूरुआत भइल बा. ई दुनु विषय वैकल्पिक भा अकादमिक पाठ्यक्रम का रुप में लिहल जा सकेला.\nअलीगढ़ मुस्लिम विश्वविद्यालय से एगो छात्र के निकालल गइल\nआदिल हुसेन के अपराध ई रहे कि ऊ अलीगढ़ मुस्लिम विश्वविद्यालय प्रशासन के मनमानी के विरोध में आवाज उठावत रहुवे. परिसर में क्लोज सर्किट टीवी के विरोध करत रहुवे. कुलपति परिसर में कुल ७० गो कैमरा लगववले बाड़े जवना से रातो में देखल जा सकेला. चौबीसो घंटा सातो दिन निगरानी में रहे का खिलाफ छात्रन में सुगबुगाहट शुरु बा. बाकिर बिलाई का गरदन में घंटी के बान्हो? मास कम्यूनिकेशन के छात्र आदिल हुसैन आवाज उठवले त ओकर परिणाम सबका सोझा बा. आदिल के भर जिनिगी खातिर निकाल दिहल गइल बा. एगो अउरी छात्र अफताक अहमद के एगो वृत चित्र बनावे के आरोप में दू साल खातिर निकालल गइल बा.\nबिहार सरकार कोर्ट से राहत के अपील कइलसि\nबिहार का कोषागारन से ११४१२ करोड़ के अनियमित निकासी के सीबीआई से जाँच करवावे का आदेश का खिलाफ बिहार सरकार स्थगन आदेश लेबे खातिर याचिका दायर कइले बिया. एहमें कहल गइल बा कि लेखा नियन्त्रक के रिपोर्ट पर अबही विधानसभा में विचार सल रहल बा. एह बीचे कवनो तीसरा पक्ष एकर जाँच करो ऊ विधि संगत ना होखी. कोर्ट अबही एह याचिका पर कवनो आदेश नइखे दिहले.\nबिजली चोरावे वाली फैक्टरी से बसपा सांसद के संबंध\nयूपी के उर्जा मंत्री रामवीर उपाध्याय पिछला १९ मार्च के मुजफ्फरनगर के एगो स्टील फैक्टरी पर छापा मरले रहले जवना में बिजली चोरी के सुबूत मिलल रहे. बाद में अधिकारी ओह मामिला के दबा दिहले. मुख्यमंत्री कार्यालय के कहनाम बा कि ओ ह फैक्टरी से कवनो बसपा सांसद के संबंध नइखे जबकि ओही कंपनी का वेबसाइट पर पाँच गो डायरेक्टरन में बसपा सांसद कादिर राणा के नाम फोटो समेत दिहल गइल बा. सरकारी रिकार्ड में खाली जाकिर राणा के नाम मालिक का रुप में दर्ज बा. अब के सही बा के गलत एकर फैसला कइसे होखी?\nसड़क हादसा में ११ के मौत\nइलाहाबाद बनारस मार्ग पर भदोही से कड़ाधाम जात एगो टाटा सूमो के टक्कर सामने से आवत एगो ट्रक से हो गइल जवना में सूमो पर सवार ११ लोग के मौत हो गइल आ दस जने गम्हीराहे घवाहिल हो गइले. मरे वालन में तीन गो मासूम बच्चो बाड़े सँ. ओहमें तीन साल के उहो लडिका बा जवना के मुंडन करावे नगरदा गाँव के लालचंद निषाद धाम जात रहले. एह दुर्घटना में दू गो परिवार पूरा तरह से उजड़ गइल बा. टक्कर अतना जोरदार रहे कि सूमो ट्रक में धँस गइल रहे आ ओकरा के काट के निकाले के पड़ल.\nसंसद के मानसून सत्र का पहिले भाजपा के मनावे के कोशिश\nकांग्रेसी नेता प्रणव मुखर्जी काल्हु भाजपा नेता लालकृष्ण आडवाणी से सलाह मशविरा कइलन कि भाजपा जीएसटी लागू करे में सहायता करे. भाजपा शासित राज्य जीएसटी लागू करे का पक्ष में आ जासु त सरकार के अगिला लेखा साल से एकरा के लागू करावे में सहूलियत हो जाई. एकरा अलावे दुनु तरफ से संसद के सही आ सुचारु तरीका से चलावहू पर राय विचार भइल. परिणाम का निकलल से कुछ मालूम नइखे. सेशन शुरु भइला पर सब कुछ सामने आइये जाई. ऐ सूरदास घीव पड़ल? कड़कड़ाव तब नू जानी.\nपेट्रोल पंप वालन के दुगुना कमीशन चाहीं\nपेट्रोल आ डीजल के दाम बढ़ला से जनता भलही परेशान होखो तेल बेचे वाली कंपनी माल काटे का तइयारी में लागल बाड़ी सँ. लगे हाथ पेट्रोलपंप चलावे वाला लोगो चाहत बा कि ओह लोग के कमीशन दुगुना कर दिहल जाव काहे कि मौजूदा कमीशन पर ओह लोग के काम नइखे चलत. अगर तेल कंपनी एह बाति के मान लेत बाड़ी सँ त पेट्रोल डीजल का दाम में दू फीसदी अउरी इजाफा हो जाई.\nकिंग्स आलेवन टीम के बेचे पर बोर्ड रोक लगवलसि. कहलसि कि जबले ललित मोदी के मामिला के फैसला नइखे हो जात तब ले ई सौदा ना कइल जा सके.\nभारत के हॉकी टीम पेरिस में फ्रांस का साथ हो रहल दूसरको टेस्ट मैच में फ्रांस के छह शून्य से हरा दिहलसि आ टेस्ट सीरीज में हरावल ना जा सके वाला टीम बन गइल.\nकाल्हु बरखा का चलते दुसरका दिन के खेल ना होखला का बाद आज श्रीलंका आ भारत के मैच हो रहल बा आ अबले श्रीलंका के सात गो विकेट गिर चुकल बा. अगर कवनो कमाल ना होखे त एह मैच के ड्रा होखही के बा.


is Lalu Prasad yadav elder son Tej Pratap yadav is bent on ruining RJD Bihar Panchayat Election Bhojpuri Bhojpuri Spl: लालू के लाल तेजप्रताप का बंसुरी खातिर काट दिहें बंसवार? – News18 Hindi\nबिहार पंचायत चुनाव (Bihar Panchayat Chunaw) के लेके सरगर्मी तेज बा. एह बीच लालू के लाल तेज प्रताप यादव (Tej Pratap Yadav) अपने पार्टी के प्रदेश अध्यक्ष अउर राजद (RJD) के बड़ नेता में शुमार जगदानंद सिंह (Jagada Nand Singh) पर भड़क गइलें. आखिर का मामला बा? पढ़ीं...\nLast Updated : February 15, 2021, 12:18 IST\nबिहार में पंचायत चुनाव के सुगबुगाहट बढ़ला के बाद गांव में राजनीति के जोड़- घटाव शुरू हो गइल बा. कवना गांव में केकर केतना भोट बा, लोग इहे हिसाब-किताब में बाझल बाड़े. टुनटुन मुखिया के दलान पs दुपहरिया में ताश मंडली जमा रहे. भोलानाथ ताश के गड्डी फेंटत-फेंटत राजाराम देने देख के कहले, देखिहs पत्ती मत चिन्हे लगिहs. दीनानाथ अउर कौशल हंस के कहले, ना, ना खेल एकदम पाक्का होई. मुखिया जी एहिजे नू बाड़े. टुनटुन मुखिया कहले, खेल होखे भा राजनीति, जीत-हार तs लागल रहेला. लेकिन कवनो खेल ईमानदारिये से खेले के चाहीं. राजनीत के खेल में दांव-पेंच अधिका होखे ला, ऐह से समझबूझ के तनी बेसी जरूरत पड़ेला. अगर समझदारी ना रही तs बनलो खेल बिगड़ सकेला. देख लs, राजद के का हाल भइल बा. तेजपरताप बंसुरी खातिर बंसवार काटे पs तूलल बाड़े.\nबेर बेर एक्के गलती !\nदीनानाथ पोलटिक्स के मास्टर रहन. अखबार में देश-विदेश के खबर छान मारत रहन. दीनानाथ कहले, लालू जी के बिना राजद के हाल बेहाल बा. जइसे बिना माथ मालिक के घर में मनमानी शुरू हो जाला वइसहीं राजद में हो रहल बा. लालूजी जेल में बाड़े एह से पाटी में जब ना तब खूर-खार होखे लागत बा. तेजपरताप रह-रह के एक्के गलती दोहरा रहल बाड़े. जगतानंद सिंह लालूजी के जोड़ा-पारी के हवें. भला बतावs जगता बाबू जइसन सीनियर नेता तेजपरताप के स्वागत में दुआरी पs खाड़ा रही ? लागत रहे कि तेजपरताप जगता बाबू के बेइजज्ते करे खातिर राजद के औफिस में गइल रहन. मीडिया के पहिलहीं बोला के अइसन इंतजाम कइल गइल रहे कि जगता बाबू के ई बेइज्जती सबके मालूम हो जाए. तेजपरताप सब कोई सामने खुलम्मखुल्ला कह देले कि जगतानंद जइसन लोगन के चलते राजद बरबाद हो रहल बा. तीन-चार महीना पहिले अइसहीं रघुबंस बाबू के भी बेइज्जती कइले रहन. तेजपरताप के ई रवइया से राजद के सीनियर नेता बहुत चिंता में बाड़े.\nआत्मसम्मान गिरवी राख के कइसे राजनीत होई ?\nटुनटुन मुखिया कहले, रीजनल पार्टी के साथे इहे दिक्कत बा. जे पार्टी के बनवलस ओकरे दम पs ओकर भविष्य टिकल रहेला. ऊ नेता आपन दबदबा कायम राखे खातिर कवनो दोसर नेता पनपे ना देला. ओकरा बराबर कवनो दोसर नेता तइयार ना हो पावे ले. बाद में इहे नीति पार्टी खातिर काल हो जाला. जब पार्टी के अस्थापना करे वला नेता कवनो अफतरा में पड़ जाला तs ओकरा के सम्हारे वला केहू ना रहे. नेता के परिवार के लोग पार्टी के अपना पाकिट में समझे लागे ला. नवीन पटनायक अपवाद बाड़े. बाकी देख लs कि तृणमूल, अन्नाद्रमुक, समाजवादी पार्टी के का हाल बा. चर्चा बा कि ममता बनर्जी आपन भतीजा अभिषेक बनर्जी के चलते परेशान बाड़ी. अभिषेक बनर्जी पs भी आरोप बा कि ऊ पार्टी के सीनियर लीडर के बेइज्जत करे ले. एकरे चलते चुनाव के पहिले तृणमूल में भगदड़ मचल बा. अगर तेजपरताप के इहे रवइया रही तs राजद में भी गदर मच सकेला. केहू आपन आत्मसम्मान गिरवी राख के कय दिन राजनीति करी ? सोच लs कि अगर लालूजी अउर नीतीश जी आजो एक्के साथे रहिते तs का कोई इनका लोग के हरा सकत रहे ? लेकिन मान -प्रतिष्ठा पs आंच आइल तs नीतीशो जी लालूजी से अलगा हो गइल रहन. सत्ता आज राजद खातिर सपना हो गइल बा.\nएक आदिमी के सेना के इहे हाल\nराजाराम पूछले, अगर पार्टी के संस्थापक नेता थाक जाई तs का हो सकेला ? टुनटन मुखिया कहले, भिरिये य़ूपी में देख लs. मोलायम सिंह जादव अपना दम पs समाजवादी पार्टी के कहां से कहां ले गइले. मुख्यमंत्री बनले. रक्षा मंत्री बनले. लेकिन जइसहीं मोलायम सिंह थाक गइले, पार्टी में उठा-पटक शुरू हो गइल. अखिलेश जादव अउर शिवपाल जादव लड़-भिड़ के पार्टी के बराबद कर देले. ‘एक आदमी के सेना’ के इहे हाल होखे ला. सेनापति थउसले, पार्टी थउस गइल. जब ले जयललिता रही, अन्नाद्रमुक के तमिलनाडु में बोलबाला रहे. 2016 के बिधानसभा चुनाव में जीत के जयललिता सरकार बनवली. चुनाव के पांच महीना बाद जब उनकर देहांत हो गइल तs अन्नाद्रमुक के हाल डूबल जहाज जइसन हो गइल. तीन साल के बाद जब लोकसभा के चुनाव भइल तs अन्नाद्रमुक के किला माटी के भीत अइसन भराभरा गइल. सरकार रहला के बादो 39 सीट में से एक्के पs जीत मिलल. एक आदिमी के करिश्मा पs कय दिन पार्टी चली ?\nअपने गोड़ पs अपने से मरले कुदारी !\nकौशल कहले, लालूजी समाजवादी बिचार के नेता हवें. बिहार में लोकदल अउर जनता दल, समाजवादी धारा के आगा बढ़वलस. पहिले लोकदल में कर्पूरी ठाकुर, गजेनदर नारायण हिमांशु, हिंदकेसरी जादव, अनूप लाल जादव जइसन तपल- तपावल नेता रहन. पार्टी संगठन के आधार पs चलत रहे. राह देखावे खातिर लोहिया-जेपी के सिद्धांत रहे. मनमानी के कवनो गुंजाइश ना रहे. मिल-बिचार के फैसला होत रहे. एक नेता के जगह लेवे के खातिर दोसर नेता सक्षम रहे. लेकिन राजद में अइसन कुछउओ निइखे. 1997 में लालू जी जनता पार्टी के राष्ट्रीय अध्यक्ष रहन. ओह घरी चारा घोटला में नांव आइला के चलते उनका के अध्यक्ष पद छोड़े के कहल गइल. लेकिन लालूजी तइयार ना भइले.\n1997 में जब शरद यादव के खाड़ा कर के जनता दल अध्यक्ष चुने के तइयारी होखे लागल तs लालूजी अनराज हो गइले. जुलाई 1997 में ऊ जनता दल तूर के आपन नाया पार्टी (राजद) बना लेले. जगतानंद सिंह शुरूए से लालूजी के साथे बाड़े. जगता बाबू नियम-कैदा से चले वला नेता हवें. 2010 के बिधानसभा चुनाव में उनकर लइका सुधाकर सिंह भाजपा के टिकट पs चुनाव लड़ले रहन. लेकिन जगता बाबू अपना बेटा के हरावे खातिर मोरचा खोल देले रहन. ऊ अपना बेटा के हरवाइये के दम लेले. कम बोले ले लेकिन नाप-तउल के बोले ले. लालूजी खुद्दे उनकर इज्जत करे ले. लेकिन कवना गती-मती से तेजपरताप उनका खिलाफ एतना बड़ बात बोल देले. ई तs उहे बात हो गइल जइसे कि केहू अपना गोड़ पs अपने से कुदारी मरला लेवे. (लेखक अशोक कुमार शर्मा जी वरिष्ठ स्तंभकार हैं.)\nBhojpuri Bihar Panchayat Chunaw Lalu Prasad Yadav News in Bhojpuri Tej Pratap Yadav पटना भोजपुरी


Irrfan khan Birth Anniversary know All About his career Bhojpuri - Bhojpuri: अभिनय के जादूगर इरफान के संघर्ष कथा भी एगो फिलिमे बा, जानीं कइसे – News18 हिंदी\nBhojpuri: अभिनय के जादूगर इरफान के संघर्ष कथा भी एगो फिलिमे बा, जानीं कइसे\nजब रियलिस्टिक सिनेमा निर्माण अपना उठान पर बा, जब ओटीटी के अइला के बाद कंटेंट ही किंग बा, अगर अइसन समय में इरफान रहितें त का गजब होइत! जवन जादू बॉक्स ऑफिस कलेक्शन आ सिनेमाघर में फुटफॉल के बेरा सीमित हो गइल रहे, उ जादू इरफान जइसन अभिनय के जादूगर एह बेरा देखा सकेला. काहें कि अब ओटीटी पर लोग सार्थक सिनेमा देखे जाता.\nLast Updated : January 07, 2022, 15:40 IST\nइरफान अगर जीवित रहितें त आज 56 साल के रहितें आ फ़िल्म प्रेमियन के साथे आपन जन्मदिवस मनावत रहितें. 2020 में कोरोना काल के दौरान ही उनके लमहर बीमारी के बाद देहांत हो गइल रहे. उ ब्रेन ट्यूमर के अंतिम स्टेज से लड़त लड़त एगो बेहतरीन फ़िल्म भी शूट करके गइलें जवन रहे उनके हिट फिल्म हिंदी मीडियम के सीक्वल अंग्रेजी मीडियम. इरफान के आलोचक भी उनका से प्यार करें, अइसन रहे उनके करिश्मा. जब उ कैमरा के सामने आवस त बुझइबे ना करे कि उ अभिनय करत बाड़ें. एतना एफर्टलेस अभिनय कि सह कलाकार भी सोचे पर मजबूर हो जाव. ओकरा लागे कि ई अभिनय नइखन करत, शायद उ किरदार के जी रहल बाड़ें.\nअक्षय कुमार एगो साक्षात्कार में इरफान के सामने ही कहलें कि जब हम इनका साथे फ़िल्म करत रहनी त इरफान कैमरा के सामने आवस आ बिना कवनो विशेष हरकत के आपन किरदार सहजता के साथे निभावे लागस. कई बार हम सोचीं कि अब ई कुछ करिहें अब कुछ करिहें तबले सीन खतम. एतना सहजता अभिनय में पता ना कइसे ले आवेलें इरफान! अक्षय अउरी इरफान के साथ में फ़िल्म आइल बा. पहिला ‘आन – मेन एट वर्क’ जे में उ एगो गैंगस्टर रहलें आ अक्षय पुलिस वाला. फेर दुनु जाना एगो अउरी फ़िल्म थैंक यू में साथे लउकल लोग.\nइरफान के पूरा नाम इरफान खान रहे. बाकिर उ एक बार टीवी पर साक्षात्कार देत एगो मौलाना के खूब लतड़लें अउरी कहलें कि अगर इरफान नाम से लोग उनके ना जानित त उ ई नामो हटा लेतें. दरअसल इरफान अध्यात्म के तरफ झुकाव रखस. उनके कठमुल्लापन से बहुत घृणा रहे. उनका खातिर मानवता सर्वोपरि रहे आ एही के चलते उनके आपन कौम के कट्टरपंथी लोग बड़ा नफरत करे. इहे कारण रहे कि जब इरफान के दुर्भायपूर्ण मृत्यु भइल त ई वर्ग मातम के जगह हर्ष मनावल. जबकि पूरा विश्व उनका असमय विदाई से दुख के सागर में डूबल रहे. इरफान अभिनय के अध्यात्म से जोड़ के देखस आ एही के चलते उनका काम में रउआ एगो कनेक्शन मिली, एगो आध्यात्मिक जागरण के बोध लउकी.\nइरफान क्रिकेटर बने से चूक गइलें\nइरफान ओइसे त टायर व्यवसायी के घरे पैदा भइलें बाकिर उनके घर से बहुत सपोर्ट ना मिलल. साहिबजादे इरफान खान के जनम राजस्थान के जयपुर के टोंक में भइल रहे. उनके माता जी चाहत रहली कि इरफान अंग्रेजी पढस आ बड़हन अफसर बनस. उनके सरकारी स्कूल से निकाल के अंग्रेजी स्कूल में दाखिला करा देली बाकिर उनके मन अंग्रेजी में ना लागे. एही के चलते रोज उनका सजा मिले.\nइरफान क्रिकेटर भी बने के चाहत रहलें आ सीके नायडू ट्रॉफी में अंडर 23 टीम में सेलेक्शन भी हो गइल रहे. उनके एकरा बाद सीधे फर्स्ट क्लास क्रिकेट खेले के मौका मिले वाला रहे बाकिर उनके परिवार के सपोर्ट ना रहे एही के चलते उ क्रिकेटर ना बन पवलें. बाकिर उ अपना मामा के जब थिएटर में काम करत देखलें त उनके अभिनय में जाये के मन कइल आ उ एनएसडी के स्कॉलरशिप पर अभिनय सीखे दिल्ली चल अइले. एनएसडी के प्रशिक्षण पूरा भइला के बाद उ काम पावे खातिर संघर्ष करे लगलें.\nहॉलीवुड के चहेता बने से पहिले रहलें एसी मैकेनिक\nइरफान एक समय में हॉलीवुड के चहेता बन गइलें. उनके उहां के डायरेक्टर अपना हर फ़िल्म में लेबे खातिर बेकल होखे लगलें बाकिर इरफान हिंदी सिनेमा से आपन प्यार कबो कम ना होखे दिहलें अउरी इहाँ खातिर काम करत रहलें. इरफान जब संघर्ष के दिन में रहलें त आपन रोजी रोटी खातिर एसी मैकेनिक के काम करे लगलें. एही दौरान उ एक बार राजेश खन्ना के घरे एसी रिपेयर करे गइलें. जब उहाँ उ राजेश खन्ना के थाट बाट अउरी प्रसिद्धि देखलें त भौंचक हो गइलें आ एकदम सोच लिहलें कि उनके बड़का फिल्म एक्टर बने के बा, जवन पूरा भइबो गइल.\nइरफान 30 साल के करियर में हिंदी, अंग्रेजी, उर्दू, पंजाबी, बंगाली, मराठी भाषा के फिल्मन में काम कइलें. उ टीवी शो में भी बहुत प्रसिद्ध रहलें, उनके चंद्रकांता के रोल के बाद सबसे ढेर प्रसिद्धि मिलल. उनके एगो नेशनल फ़िल्म अवार्ड, एशियन फ़िल्म अवार्ड, छव गो फिल्मफेयर अवार्ड मिलल. उनके करियर में 80 गो के लगभग फ़िल्म रिलीज भइल.\nTags: Bhojpuri Articles, Bhojpuri News, Irrfan Khan, News on Irrfan Khan\nFIRST PUBLISHED : January 07, 2022, 15:37 IST


मेहरारुवन के अपमान करे वाला नसीमुद्दीन सिद्दीकी पर मुकदमा दर्ज – टटका खबर\nशुक का दिने यूपी भाजपा के उपाध्यक्ष पद से हटावल गइल दयाशंकर सिंह के पत्नी स्वाति सिंह आ महतारी का तरफ से बसपा नेता नसीमुद्दीन सिद्दीकी आ अउरिओ लोग का खिलाफ मुकदमा लिखावल गइल, मायावती के तुलना वेश्या से कइला का खिलाफ बसपा के लोग दयाशंकर सिंह का खिलाफ जुलूस निकलले रहुवे आ उहो लोग ओही तरह के भाषा दयाशंकर सिंह के बहिन बेटी का बारे में क दिहल. खुद मायावतिओ राज्यसभा में असंयमित हो गइल रही बाकिर ओह गरी का माहौल में एह बाति के अनदेखी क दीहल गइल. अब एके तरह का अपराध ला दू तरह के प्रतिक्रिया कवनो तरह जायज ना ठहरावल जा सके. जवन कार्रवाई दयाशंकर सिंह का खिलाफ होखत बा वइसने कार्रवाई नसीमुद्दीनो का खिलाफ होखे के चाहीं.\nस्वाति सिंह के जवाबी कार्रवाई से भाजपा के संजीवनी मिल गइल आ ऊ पूरा मुद्दा के पलटु के बसपा के बचाव के मुद्रा मे आवे ला मजबूर क दिहलसि. अब भाजपा पूरा तरह से मजबूत पायदान पर खड़ा बिया आ मायावती के साबित करे के होखी कि ऊ नारी सम्मान के कदर करेली. शुक का दिने भाजपा यूपी में जोरदार प्रदर्शन करे के योजना बनवले बिया. बेटी के सम्मान में, भाजपा मैदान में के नारा का साथ बसपा के कठघरा में खड़ा करावे के योजना बा. अति उछाह में बसपा के लोग खुदे अपना के संकट में डाल लिहले बा.\nभाजपा के एही बीचे एगो बढ़िया बेंवतगर महिला नेता फाँवे में मिल गइल बा स्वाति सिंह का रूप में आ भाजपा में स्वाति सिंह के आगा ला आवे के अभियानो शुरु हो गइल बा.\nदुख के बात बा कि मायावती में भाजपा वाला साफगोई नइखे लउकत आ ऊ अपना नेतन के बचाव करे में लागल बाड़ी जबकि उनुका चाहत रहुवे कि नसीमुद्दीन के बसपा से निकाल के नारी सम्मान ला आपन प्रतिबद्धता देखवती.\nTags: दयाशंकर सिंह, नारी सम्मान, मायावती, स्वाति सिंह


भोजपुरी में देश दुनिया के खबर (मंगल, 19 मई 2015) – टटका खबर\nतीन देशन के यात्रा पर निकलल पीएम मोदी काल्हु दक्खिन कोरिया में भारतीय समुदाय के संबोधित करत कहलन कि ऊ मक्खन पर ना पत्थर पर लकीर खींचेले. काहें कि उनुका सोझा देश के सवा सौ करोड़ लोग ले विकास चहुँपावे के बा. कहलन कि ऊ ओह लोगन में से ना हउवन जे अपना ला आसान राह चुनेला. ऊ त चुनौतियन का बीच आपन राह निकालल जानेलें.\nअपना अस्तित्व खातिर लड़त नीतीश कुमार के कहना बा कि जदयू के जनता परिवार में विलय करे के फैसला आखिरी बा आ एकरा के क के देखावल जाई. कहलन कि विलय का राह में आइल तकनीकि बाधा पार करे के कोशिश कइल जात बा. असल में नीतीश जानत बाड़न कि अपना गलत फैसला से ऊ बिहारे के ना अपनो के मुसीबत में डाल लिहले बाड़न आ लाजे साँच मान नइखन पावत. ओने राजद जदयू के मजबूरी जानत हालात के पूरा दूह लेबे के फेर में लागल बावे. लालू के राजद बिहार में अपना के सबले बड़का दल मान के चलत बा आ ओकरा हिसाब से कवनो गठबन्हन में ओकर बात चले के चाहीं.\nसोमार का साँझे आइल आन्ही बरखा का बीच ठनका गिरला से बलिया के सुरहा ताल का लगे शिवपुर गाँव का एगो मड़ई मे बरखा से बाचे खातिर लुकाईल डेढ़ दर्जन लोग झँउस गइल.\nरंगदारी वसूले खातिर दबाव बनावत बदमाश मऊ ज चिरैयाकोट में एगो बाईक के शो रुम पर गोली चला के दहशत पसारे के कोशिश कइलन. फायरिंग का बाद शो रुम के मुनीम के फोन क के फेरू रंगदारी देबे खातिर हड़कवले सँ. एह सब से नाराज लोग सड़क जाम क दीहल जवना के अपर पुलिस अधीक्षक के भरोसा दिअवला का बाद हटावल गइल.\nझूठ का सहारे आपन राजनीति चमकावे के कोशिश करे में लागल राहुल गाँधी बार बार अमेठी के फूड पार्क रद्द होखे के सवाल उठावत बाड़न. जबकि ई फूड पार्क उनुके महतारी सोनिया गाँधी के इशारा पर चले वाला सरकार के शासन में रद्द क दीहल गइल रहे. बाकिर राहुल गाँधी के बयान के सूई एही बात पर अटकल बा कि मोदी सरकार अमेटी के लोग से बदला निकालत बिया.\nआम आदमी का बीच एह बात के चरचा आम हो गइल बा कि नेताजी सुभाष चन्द्र बोष के हत्या जवाहर लाल नेहरू के शासन काल में स्टालिन से करवा दीहल गइल रहुवे आ एही चलते नेताजी के मौत से जुड़ल बात के जगजाहिर ना होखे दीहल गइल. अब पता ना कवना मजबूरी में मोदीओ सरकार एह बात से कन्नी काटत लउकत बिया. नेताजी के परपोती राजश्री अब एह मुद्दा पर देश भर में अभियान चलावे के योजना बनवले बाड़ी जवना के नेताजी के ड्राइवर रहल कर्नल निजामुद्दीन के अगुअई में चलावल जाई.\nदिल्ली के उपराज्यपाल से बेमतलब के रार बेसहले केजरीवाल आजु आपन ओरहन ले के राष्ट्रपति का दरबार में हाजिरी लगइहें. पिछला बेर त राष्ट्रपति केजरीवाल के भारत के संविधान उपहार में दिहले रहले. इशारा रहुवे कि बाबू पहिले संविधान पढ़ ल. बाकिर केजरीवाल पर कुरसी के नशा अइसन चढ़ल बा कि उनुका लागत बा कि दिल्ली में सबकुछ उनुके हिसाब से चले के चाहीं.\nमुंबई के एगो अस्पताल में रेप के शिकार बनल आ बाद में मरल जइसल हाल में चल गइल नर्स अरुणा शानबाग के मौत घटना के 42 साल बाद काल्हु हो गइल. एह बीच उनकर जिनिगी मरलो से बदतर रहुवे आ बाकी नर्सन के कई पीढी अपना लगातार मेहनत से उनुका के अतना दिन ले जिअवले रखली. बाकिर नियति आखिर में जीत गइल आ अरूणा के एह नरक से मुक्ति मिल गइल.\nअतना बरीस बाद अब अमेरिको के राष्ट्रपति ट्विटर पर आइए गइलन. उनकर ट्विटर हैंडल ह @POTUS (प्रेसीडेंट ऑफ़ द यूनाइटेड स्टेट्स) आ बनते आधा घंटा का भितरे उनकर फालोवरन के गिनिती एक लाख के पार चल गइल.\nदेश के कवनो आदिवासी महिला के पहिला बेर राज्यपाल बनावल गइल बा. ओडिशा के आदिवासी महिला राजनीतिज्ञ द्रौपदी मुर्मू के सोमार का दिने झारखंड के राज्यपाल के किरिया धरावल गइल.\nपुलिस के जानकारी मिलल बा कि नक्सली अब हेलीकाप्टर बनावल चाहत बाड़े. ओकनी के एगो चिट्ठी हाथे लागल बा जवना में एगो नक्सली नेता अपना हाई कमान से एह बाबत पइसा आ इजाजत मँगले बावे. चिट्ठी में लिखल बा कि एगो मेकानिक हीरो होण्ड मोटर साइकिल के दू गो इंजन से काम चलाऊ हेलीकाप्टर बना सकेला जवना से आदमी आ सामान ढोवल जा सकेला.\nबिहार सरकार के विभाग बिहार के विधायकन के महँग महँग उपहार देबे में लागल बाड़े. पिछला\tसत्र में 19 गो विभागन का तरफ से विधायकन के मोबाईल फोन, टैबलेट आ घड़ी बाँटल गइल. छोट छोट बात पर एक दोसरा के खिलाफत करे वाला सगरी विधायक चुपचाप एह उपहारन के सम्हारत गइले आ कतहीं केहु के विरोध के आवाज सुनाई ना दीहल कि संसाधन के कमी के रोना रोवत बिहार सरकार के विभाग अइसन उपहार काहे बाँटत बाड़े.\nसुप्रीम कोर्ट से यूपी सरकार के राहत मिल गइल. इलाहाबाद हाई कोर्ट यूपी सरकार से पिछला दू साल में वापिस लीहल गइल मुकदमन के जानकारी जमा करावे के कहले रहुवे जवना का खिलाफ गोहार ले के यूपी सरकार सुप्रीम कोर्ट चहुँपल रहुवे. अब ओहिजा से हाई कोर्ट के आदेश पर रोक लगा दीहल गइल बा.


एक रात के कहानी – बागी – Anjoria\nअमूमन भोजपुरी फिल्म निर्माता निर्देशक लीक से हटके फिल्म बनावे पर भरोसा ना करसु, उनुका त बस लटका झटका चाहीं. बाकिर वइसनका फिल्मकारन के जवाब दे रहल बाड़न लेखक निर्देशक ए.आर.सरकार. बस एक रात के एगो अनूठी कहानी के भोजपुरिया परदा पर पेश करे के फैसला लिहले बाड़न ए आर सरकार.\n“बागी” नाम के एह फिल्म में बागी बनल बाड़न अजय दीक्षित जिनका के उनुकर पहिलके फिल्म “बेटवा बाहुबली” खातिर “सर्वश्रेष्ठ नवोदित अभिनेता” के पुरस्कार से सम्मानित कइल रहे. अजय दीक्षित के साथ दे रहल बाड़ी गुंजन कपूर. डी आर जे एन फिफ्टी सिस प्रोडक्शन आ ए जे एम फिल्म्स एंड स्कूल डिविजन का बैनर तले अशोक जैन द्वारा प्रस्तुत “बागी” के निर्माता ए.आर.सरकार, शकील खान आ मंसूर आज़मी हउवें. ए आर सरकार बतवलें कि “बागी” आम भोजपुरिया फिल्मन से कई मायना में अलग बा काहे कि एक रात के कहानी वाली एह फिल्म में समूचा घटना क्रम के मोती के माला का तरह गूंथल गइल बा. दोसरे गाना कहानी का आधार पर चुनल गइल बा.\nपिछला दिने एह फिल्म के संगीतमय शुरुवात संगीतकार राज इन्दर राज के संगीत पर गवावल एगो गाना के रिकार्डिंग कर के करावल गइल शुरु कर दिहल जाई.


चिन्तन शिविर कांग्रेसी चिन्ता के स्वर दिहलसि – Anjoria\nJan 20, 2013 राहुल गाँधी\nजयपुर में भइल कांग्रेस के चिन्तन शिविर में कांग्रेसी नवहियन के चिन्ता के स्वर देत पार्टी में पहिलही से नंबर टू के हैसियत राखे वाला राहुल गाँधी के उपाध्यक्ष बनावे के घोषणा कर दिहल गइल. एहसे ई बात साफ हो गइल कि चिन्तन शिविर त बस बहाना रहल राहुल के राजतिलक के. मौजूदा प्रधानमंत्री का मौजूदगी में राहुल के प्रधानमंत्री पद के दावेदार बतावे के आवाज अतना तेज बा कि ओह में मनमोहन सिंह के आत्मसम्मान दबा जाए के चाहीं. ना त ऊ अपने से त्यागपत्र दे के राहुल खातिर राह खोल देतन.\nकांग्रेस का इतिहास में पहिला बेर भइल बा कि पार्टी के अध्यक्ष आ उपाध्यक्ष महतारी बेटा बन गइल बाड़ें. अब बस कमी अतने रहि गइल बा कि राहुल के प्रोमोशन से खाली भइल महा महासचिव के पद प्रियंका गाँधी के दे दिहल जाव. कांग्रेस में तिसरका बेर केहू के उपाध्यक्ष बनावल बा. पहिला बेर राजीव गाँधी का समय में अर्जून सिंह के बनावल गइल रहे आ दोसरका बेर सीताराम केसरी का समय में जितेन्द्र प्रसाद के.\nहालांकि ई पता नइखे चलत कि राहुल के वीपी बना के कवन तीर मार लिहल गइल. राहुल त पहिलहीं से पार्टी में बड़हन हैसियत वाला रहलन आ सोनिया गाँधी छोड़ सभही उनुका से नीचे रहल. अगर साँच कहल जाव त वीपी बना के राहुल के औकात पर ले आवे के कोशिश भइल बा. काहे कि अब ऊ अपना हार के जिम्मा पार्टी पर ना दे सकसु. बिहार, यूपी आ पंजाब के चुनाव कांग्रेस राहुल का देखरेख में लड़ चुकल बिया आ तीनो जगहा मिलल हार के जिम्मा दोसरा कपारे डाल दिहल गइल. पार्टी के अध्यक्ष आ उपाध्यक्ष दुनु पद जब एकही परिवार का नामे बा त दोसरा पर कवनो जिम्मा फेंकल आसान ना होखी.\nएही साल देश में पाँच गो राज्य विधानसभा के चुनाव होखे वाला बा आ राहुल के अब आपन पूरा ताकत लगा देबे के पड़ी कांग्रेस के फायदा चहुँपावे खातिर. का ई संभव हो पाई. कांग्रेस बस अतने पर संतोष कर सकेले कि भाजपा के अपने कलह से फुरसत नइखे. भाजपा के नेता के रही एकर फैसला करे में देरी होखत बा. भाजपाईअन के कहना बा कि सही समय पर सही फैसला ले लिहल जाई. शायद ओकरा डर बा कि फैसला लेते कुछ ओइसन दल राजग से बाहर निकल सकेलें जे गुड़ त खालें बाकिर गुलगुला से परहेज राखेलें. कांग्रेस भाजपा के एही दुविधा का भरोसे जियत बिया. ओकरा लागत बा कि भाजपा अगर नरेन्द्र मोदी के आपन नेता बनवलसि त राजग छितरा जाई आ मुस्लिम वोट ओकरा पसँगे आ जाई. आ अगर जे कहीं राजग का चलते मोदी का जगहा दोसरा के नेता बनावल गइल त राहुल ओकरा पर बीसे ना इकइस पड़ीहें.\nवइसे कांग्रेस के एह फैसला से चिन्तन शिविर के महत्व खतम हो गइल. सोनिया गाँधी के भाषण से लागल रहे कि ऊ चाहत बाड़ी कि पार्टी एह पर चिन्ता करो कि का बात बा कि देश के जनामानस कांग्रेस से बिदकत जात बा आ ओकरा परंपरागत वोट बैंक में दोसर पार्टी सेंध मारे लागल बाड़ी सँ. बाकि ऊ हो ना सकल आ देश का सोझा साफ हो गइल कि कांग्रेस देश खातिर चिन्तित नइखे, परिवार खातिर जरूर बिया.\nएहिजा इहो बतावल जरूरी बा कि देश के बहुते लोग के ई गलतफहमी बा कि सोनिया का तरह विदेशी मूल के मुद्दा राहुल के परेशान ना करी. जबकि वास्तविकता ई बा कि राहुल गाँधी अबहियों इटली के नागरिकता लिहले बाड़न, छोड़ले नइखन. अब एह दोहरी नागरिकता का चलते प्रणव मुखर्जी उनुका के सरकार बनावे ला बोलइहें कि ना इहो देखे के पड़ी.


अब भोजपुरी में बने जा रहल बा गुलाम – Anjoria\nअब भोजपुरी में बने जा रहल बा गुलाम\nजून 22, 2010 भोजपुरी फिल्म\nआमिर खान के मशहूर फिल्म गुलाम का बाद अब भोजपुरिओ में गुलाम बनावल जा रहल बा. भोजपुरी फिल्म गुलाम के कहानी अपने देश के दुश्मन बनल नक्सलियन माओवादियन समेत सामंती व्यवस्थो के निशाना पर लिहल जाई. फिल्म के निर्माण शंभू पांडे प्रोडक्शन का बैनर में हो रहल बा आ निर्देशित करत बाड़े रामपाल सिंह. फिल्म के प्रस्तुत करीहे मोहनदास.\nपिछला दिने फिल्म के मुहुर्त शॉट सुपर स्टार विनय आनन्द आ खलनायक संजय पाण्डे पर लिहल गइल. ताली का गड़गड़ाहत का बीचे मशहूर निर्देशक राजकुमार पाण्डे स्टेज ओपन कइलन. साँवरिया आई लव यू का बाद शंभू पाण्डे आ विनय आनन्द के जोड़ी फेर एक साथ काम कर रहल बा. फिल्म में विनय आनन्द का साथे रानी चटर्जी, मोनालिसा, कल्पना शाह, संजय पाण्डे, अवधेश मिश्रा, नीरज भारद्वाज, आ अली खान के मुख्य भूमिका बा.\nतू ही मोर बालमा २५ जून से रिलीज हो रहल बा\n2 thoughts on “अब भोजपुरी में बने जा रहल बा गुलाम”\nजून 23, 2010 को 6:03 अपराह्न पर\nदिवाकरजी, नमस्कार। हम बहुत हद तक रउरी बात से सहमत बानी..आजकल भोजपुरी फिलिम में ना भोजपुरिया समाज,ना संसकृति लउकता ना भोजपुरी ही। आजकल भोजपुरी फिलिम फिल्म निर्माताओं खातिर सोने के मुर्गी बनि के रहि गइल बिया अउर एकर दोहन चालू बा। ए फिल्मन के भाषा भी भोजपुरी न होके भोजदीं (भोजपुरी-हिंदी) बा। अउर ए फिलिमन से भोजपुरिया समाज अउर भोजपुरी के बहुते नुकसान बा। भोजपुरी फिल्मन के पोस्टर आदि देखले की बाद अभोजपुरियन में एगो भोजपुरियन अउर भोजपुरिया समाज की परति गलत मानसिकता बनत चलि जाता, अभोजपुरी लोग ..हँसता ए पोस्टरन के देखि के। हमरा बुझाता जवनेगाँ अन्य छेत्रीय भाषा में कुछ फिलिम बनल बानीसन ओगां भोजपुरी में ना। हाँ कुछ अच्छा फिलम भी बननी कुलि पर एक-आध गो।\nहाँ एक बात अउर ए में हमरी खेयाल से भोजपुरियन के ही दोस बा। अगर ए बकबास फिल्मन के देखे खातिर भोजपुरिया लोग सिनेमाहालन में ना टूटित त सायद एइसन फिल्मन के निरमाने ना होइत। त सबसे कुसुरवार भोजपुरिए बाने..अउर एकबात अउर बेभ, पत्रिका आदि में भी अधिकत्तर भोजपुरिया गरम मसाला ही खोजताने।\nहाँ इहो सही बात बा की एही की चलते भोजपुरिया सिनेमा लवंडा-लफारी, रेक्सहा अउर मजदूरन से उठि नइखे पावत। हम रउरा के बता दीं की आज की समय में रउरां केहू भी विचारवान भोजपुरिया के भोजपुरी फिलिम देखत ना पा सकेनी।\nखैर ए में ना सिनेमा के दोस बा ना पत्रिकन के सब समय के माँग बा…जहिया इ माँग बदलि अपनी आपे सब ठीक हो जाई…बस अलख जगवले रहले के ताक बा।।।।।। जय भोजपुरी, जय भोजपुरिया समाज।।\nजून 23, 2010 को 5:30 अपराह्न पर\nहमरा खातिर “भोजपुरी सिनेमा” के मतलब होला “टोटल बकवास”। हिन्दी सिनेमा के डी ग्रेड वर्जन भी कहल जा सकेला भोजपुरी सिनेमा के । गिनल-चुनल फिलिमन के बनवला के छोड़ दीं तऽ भोजपुरी सिनेमा उद्योग “फूहड़पन” के कारखाना कहल जा सकेला । पता ना तबो काहे अधिकांश भोजपुरी के समर्पित वेबसाइट अपना सामग्री के नब्बे प्रतिशत एही घटिया फिलिमन खातिर समर्पित कईले बाड़ी सन । हो सकतऽ बा कि वेबसाइट नियंत्रक लोगन के ई कवनो मजबूरी होखे। हमरा त इहे बुझाता कि नियंत्रक लोगन के ई मजबूरी के जड़ शायद हमनीं भोजपुरिया पाठक सभे ही बानीं जा। घटिया फिलिम चरचा के अलावे हमनीं जान के बुद्धि आऊर कहीं शायद लागत ना होई…..


अल्पसंख्यक – टटका खबर\nसरकार अब से ना बताई कि पुलिस में कतना मुसलमान\nकेन्द्र सरकार फैसला कइले बिया कि अब से पुलिस महकमा में मुसलमानन के गिनती के आंकड़ा जाहिर ना कइल जाई. बरीस 1999 में राजगे का सरकार का समय एह आंकड़ा के जारी करे के फैसला लीहल गइल रहुवे. खास बात बा कि एह तरह के आंकड़ा खाली मुसलमानने का बारे में दीहल जात रहुवे. दोसरा\nआतंकियन से मुकदमा हटावे पर लागल रोक के स्वागत कइलसि भाजपा\nउत्तर प्रदेश सरकार भिड़ल बिया कि जेल में बंद सगरी मुसलमान आरोपियन पर से मुकदमा हटा लिहल जाव. ओकर कहना बा कि एह लोग पर गलत मुकदमा दर्ज करावल गइल बा. इहाँ ले कि बम विस्फोट करावे के आरोपी आतंकियनो के रिहा करे में लागल बिया सरकार. शर्त अतने बा कि ओह आरोपी के अल्पसंख्यक\nपिछला जनगणना के आंकड़ा से धार्मिक आंकड़ा गायब बा\nशुक का दिने साल २०११ में भइल जनगणना के आधिकारिक आंकड़ा जारी कर दिहल गइल. एह आंकड़ा से धार्मिक आधार पर जनसंख्या के आंकड़ा जान बूझ के अलोप राखल गइल बा. काहे कि जानकारन के कहना बा अगर आधिकारिक आंकड़ा जारी होखी त अल्पसंख्यकन के जनसंख्या में तेज रफ्तार से होखत बढ़ोतरी आ हिंदूवन के


संघतिया – भोजपुरी साहित्य सरिता\n“काजी शादी में कवनो पुरान गर्लफ्रेंड अवतारी का , जे एतना सज तानी ? अतना त दूल्हा भी ना सवरीहे।” संजय के श्रीमती जी, टीबोली बोलली । उ अपना बाल के डाई करत रहले। सबेरे से ही अपना साज सज्जा पर भिडल रहले।\n“हम शादी में ना जाएब। ” संजय कहले।\n“काहे के भरमावतानी। शादी में ना जाएब , फिर एतना श्रृंगार काहे करतानी ?” श्रीमती जी उनका बात के मजाक समझ के पूछलि।\n“आज ऑफिस में जरूरी मीटिंग बा। ”\n“मीटिंग और संडे के ? पहिले त कभी ना संडे के मीटिंग होत रहल ह और एतना त कभी रउवा मेकअप ना करत रहनी ह ” उ फिर सवाल दगली।\nउनकर बात सोलहो आना सच रहे। मीटिंग त हमेशा होखे पर संडे के ना और संजय कभी एतना न बन ठन के जास। सच कहल जाउ त उनका तड़क भड़क से विरक्ति रहे। बिना शेविंग कईले , बिना अच्छा ड्रेस के उ अक्सर मीटिंग में पहुंच जास और ओकरा खातिर उनकर खिचाई भी होखे पर उ कबो ना सुधरले।\nपर आज बात ही कुछ अइसन रहे की उनकर ख़ुशी और उमंग रोकात ना रहे। जिंदगी में अइसन ख़ुशी शायदे कबो मिलल होइ। पर अभी उ अापन ख़ुशी के राज केहु से बतवले ना रहले। अपना पत्नी के उ सरप्राइज देबे चाहत रहले।\n“का पुलिस खान जांच पड़ताल करे लागेलू। एक बार कह देहनी न, की ना जाएब। ” उ खिसिया के कहले”तू बच्चा लोग के लेके चल जइह।\n“पर जोशी जी के का जबाब देब ?” उ चिंता से कहली “जब रउवा ना जाएब उनका लड़िका के शादी में त रउवा लड़िका के शादी में के आई। परदेस में अब इहे लोग न भाई पट्टीदार बा।\n“हुह ” संजय मन में कहले “बुझाता हमनी के गाव नईखे जे लईका कुल के शादी एइजा करेब जा। ”\n“तू समझा दिह। ”\n“ठीक बा। ”\nसंजय वापस अपना डाई में बिजी हो गईले।\nवैसे त आदमी के जिंदगी में खुश होखे के तमाम अवसर आवेला और संजय के जिंदगी में भी आईल रहे पर आज के ख़ुशी बिलकुल अलग और खास रहे। आज उ पच्चीश साल बाद एगो बिछडल संघतिया से मिले जात रहले।\nरमेश, इहे नाम रहे संघतिया के। तब संजय करीब ग्यारह साल के होईहे जब रमेश से उनका पहिला मुलकात भईल रहे। दुनू जाना छठवी के क्लास में नया स्कूल में आयिल रहे लोग। मुलाकात त पहिलका दिने ही हो गईल, पर रमेश से उनकर परिचय भईल पंद्रह अगस्त के । ओइदिन स्कूल में झंडातोलन के बाद तमाम तरह के कार्यक्रम रहे। संजय लेखन के बड़ा शौक रहे और ओतना कम उम्र में ही गुरूजी लोग उनका लेखनी के बहुत तारीफ करे लोग । आम चलन के उलट उ भोजपुरी में लिखस और ओकरा खातिर उनकर हिंदी के गुरूजी प्रेरित करस। वैसे उनका स्कूल में भोजपुरी के पढ़ाई ना होखे। उ देशभक्ति पे भोजपुरी में कहानी लिख के सुनवले रहले। दूसर छात्र कुल भी कार्यक्रम प्रस्तुत कईले रहल सन पर संजय के पूरा भरोसा रहे की पहिला पुरस्कार उनका ही मिली। सबसे अंत में रमेश के गाना रहे। ओइदिन उनके पता चलल की रमेश गाना गावेले। पर अतना बढ़िया , इ त ओइजा मौजूद केहु ना सोचले होइ।\nभोजपुरी राष्ट्रभक्ति गीत के अइसन शमा रमेश बन्धले की सब केहु भावविभोर हो गईल ।\n“देशवा के लाज बचइह मोरे भैया। ”\nइ गाना सुन के शायदे केहु बचल जेकर आँख ना गिल भईल। अइसन लगते न रहे की कवनो ग्यारह साल के लईका गावता।\nनिर्विवाद रूप से रमेश के पहिला पुरस्कार मिलल और संजय के एकर तनिको मलाल ना रहे। ओइदिन से ही ओ लोग के दोस्ती के नीव पड़ल। रमेश के गायकी पूरा जवार में मशहूर हो गईल और पूरा स्कूल में ओ दुनू जाना के मिताई।\nफिर कुछ दिन बाद जब महावीरी पूजा आईल त रमेश के गावल गाना “लाली लाली सेनुरा पोतले सगरो बदनिया इ हनुमान हउवे ना। ” जवार के बच्चा बच्चा के जुबान पर छा गईल। ई दौर ही अइसन रहे जब बच्चा से लेके बूढ तक साफ़ सुथरा गाना या भक्ति गाना गावे लोग। अश्लीलता के कही नामोनिशान ना रहे। रमेश के भोजपुरी के बहुत बड़हन गायक बने के सपना रहे और माई सरस्वती उनका गला में मौजूद रहली। रमेश के सपना एगो बड़का भोजपुरिया साहित्यकार बने के रहे। एतना विस्तृत भोजपुरिया क्षेत्र भईला के बाद भी भोजपुरी साहित्य के आभाव रहे। नात स्कूल में एकर पढ़ाई होखे ना केहु भोजपुरी लिखे। गीत संगीत त फिरभी ढेर संख्या में मौजूद रहे। रमेश संजय के भोजपुरी गीत लिखे के प्रेरित करस और फिर ओ लिखल गाना के गावस। आगे चल के सुनहरा भोजपुरिया क्षेत्र के सपना देखे लोग।\nइहे सब करत साल भर के समय कईसे बीतल पता ना चल पावल और फिर अचानक रमेश के पापा के नौकरी विदेश हो गईल। उ सपरिवार विदेश चल गईले। कुछ दिन बाद संजय के पापा के भी तबादला हो गईल। कुछ दिन ले त दुनू जानाचिठ्ठी के माध्यम से संपर्क में रहल लोग । ओ घरी चिठ्ठी ही एकमात्र जरिया रहे संवाद के और विदेश से संवाद कईल आसान ना रहे। धीरे धीरे चिठ्ठी पत्री बंद हो गईल। जिंदगी आगे बढ़ल, नया दोस्त मिलल सन पर संजय कभी रमेश के ना भुलईले। हमेशा उनकर दिल में उ साल भर के गुजारल वक्त ताजा रहे और भगवान से हमेशा प्रार्थना करस की रमेश से मुलाकात हो जाउ।\nपढ़ाई लिखाई के बाद संजय अपना भोजपुरी रचना के छपवावे के बहुत प्रयास कईले पर कुछ खास सफलता ना मिलल और जिंदगी के गाडी आगे सुचारू रूप से चलावे खातिर उ मुंबई आ गईले कमाए।\nआजकल फिर से उनकर भोजपुरी प्रेम जागल रहे और उ आपन कलम उठवले रहले। अब लेखनी उनकर खाली शौक ही ना बल्कि मुहीम रहे। ऐ पच्चीश साल में भोजपुरी के रंग एकदम विकृत हो गईल रहे। जगह जगह अश्लीलता फाइल गईल रहे और एहि के सफाई खातिर उ कुछ दोस्तन के साथै ऐ मुहीम पर रहले।\nएक हफ्ता पहिले रमेश के अचानक फ़ोन आयिल रहे। उहो ऐ पच्चीश साल में संजय के ना भुलाईल रहले और हमेशा उनका बारे में छानबीन करत रहले। संजय के बारे में उनका सोशल नेटवर्किंग साइट से पता चलल रहे। काफी देर तक दुनु संघतिया लोग पुरान बात कुल याद कईल लोग। संजय के बार बार पूछला पर भी रमेश उनका के अपना बारे में ना बतवले। हां एतना जरूर बतवले की अब उ भोजपुरी के बहुत बड़हन स्टार बाड़े। उनका आपन मंजिल मिल गईल बा। पर उ संजय के सरप्राइज देबे चाहत रहले ऐ वजह से बाकि सब मिलला पर ही बतइहे। एक हफ्ता बाद उनकर मुंबई में शो रहे। पूरा फैमिली के साथै शो में आवे के संजय के इन्वाइट कईले। दू दिन बाद संजय के vip गैलरी के पास डाक से मिल गईल। शो के ही दिने उनका पडोशी जोशी जी के लईका के शादी रहे ऐ वजह से पूरा परिवार के गईल संभव ना रहे। पर उ ना जास एकर त सवाल ही न रहे। ओइदिन से लेके आज तक के समय के संजय बेसब्री से कटले रहले। इ जानके के की रमेश भोजपुरी के बहुत बड़हन गायक बन गईल बाड़े , संजय के अथाह बल मिलल रहे। अश्लीलता और फुहरता के खिलाफ जवन अभियान उ लोग चालू कईले रहे लोग अब ओकर सफलता उनका सामने लउकत रहे।\nबस एक ही चीज खटकत रहे। इंटरनेट पर हज़ारन बार खोज कईला के बाद भी रमेश के बारे में कवनो जानकारी ना मिलल रहे। एतना बड़हन स्टार और ओकरा बारे में कवनो जानकारी मिलला से संजय के मिले के व्यग्रता और बढ़ गईल रहे। रमेश से मुलाकात के बात संजय घर में ना बतवले रहले। उ अपना परिवार के सरप्राइज देबे चाहत रहले।\nरमेश के शो शाम आठ बजे से रहे पर संजय के उनसे मिले के एतना बेचैनी रहे की उ ६ बजे ही शो वाला जगह पर पहुंच गईले। मन में तमाम तरह के बात चलत रहे। सबसे पहिले “लाली लाली सेनुरा पोतले ” गाना सुनावे के फ़रमाईश करेब। जब रमेश के पता चली की भोजपुरी के साफ़ सुथरा करे खातिर उ अभियान चालवतारे त उ केतना खुश होईहे। उनके लेके जगह जगह शो कईल जाई।\nरमेश के लोकप्रियता के अंदाजा एहिसे लगावल जा सकत रहे की पूरा सीट दू घंटा पहिले ही भर गईल रहे। vip पास के वजह से उनका के सबसे आगे वाला सीट पर जगह मिलल रहे। सपना के दुनिया से बाहर निकल के जब उ मंच और चारु तरफ के पोस्टर देखले त मन थोड़ा फीका हो गईल। पोस्टर में त सब अश्लील और फुहर गावे वाला जवन की आजके सुपरस्टार रहल सन ओकनी के फोटो रहे। सबसे बड़का फोटो निर्लजवा के रहे। वैसे निर्लजवा के फ़िल्मी नाम कुछ और और ही रहे पर ओकर फुहर और अश्लील गाना गावे के वजह से उ और उनकर संघतिया लोग ओके निर्लज्वा बोलावे लोग। एक बार उनका लागल की कही गलत जगह पर त नानू आ गईले। पास पर लिखल एड्रेस के दुबारा चेक कईले। उ त ओहिजा के रहे। पर रमेश ओ कुल के साथै गईहै इ त उ सपना में भी ना सोच सकत रहले। सूरज एक बार पूरब से पश्चिम निकल सकत रहले पर रमेश जइसन संस्कारी आदमी ओइसन घटिया कुल के जमात में खड़ा होइ इ त सोचल भी असंभव रहे। कुछ त गड़बड़ रहे। बहुत देर तक सोचला के बाद भी जब उनका समझ में ना आयिल त उ बगल वाला दर्शक से पूछले। उ निर्लज्वा के बहुत बड़हन प्रशंशक रहले। बीस हज़ार में उ टिकट खरीद के आयिल रहले निर्लज्वा के प्रोग्राम देखे। टिकट के दाम जानके संजय के अपना संघतिया पर बहुत गर्व भईल पर बगल वाला के बात सुनके त उनका पैर से जमीन ही सरक गईल। उनका अपना कान पर विश्वास ना होत रहे। उ एकहि सवाल कई बार पूछले और जबाब में उ दर्शक निर्लज्वा के बचपन से लेके आज तक पूरा जीवन कथा सुना देहलस।\nनिर्लज्वा और कवनो ना बल्कि उनकर बचपन के संघतिया रमेश ही रहले। रमेश और अइसन घटिया फिल्म के नायक और अश्लील गाना के गायक। पर सच्चाई इहे रहे।संजय खातिर त इ बहुत पीड़ा के बात रहे। केतना गलत सोचत रहले उ। गन्दा से गन्दा साफ़ करे के उ सपना देखत रहले। घडी पे नजर डलले त सात बज गईल रहे। रमेश के आवे में अभियो के घंटा रहे पर संजय के मन उचट गईल रहे। एक सेकंड भी ओइजा रहे के उनकर इच्छा ना रह गईल और उनकर उ जगह भी त ना रहे। इ त उ मंच रहे जवना के खत्म करे के उ सपना देखले रहे और ओकरा प्रयास में लागल रहले। फिर ओहि मंच पर उ कईसे रह सकत रहले। उनका त ओईजा से जााही के पड़ी। पर उनका दोस्ती के का होइ। जवना दोस्त से मिले के उ पच्चीश साल तक तड़पले अब ओईसे ना मिलिहे । केतना बेसब्री से उ ऐ दिन के इन्तजार कईले रहले और संघतिया से मिले बिना ही चल जईहे। फिर रमेश के फ़ोन आई त का जबाब दिहे। कवनो बहाना बना दिहे पर कब तक। आज ना त काल्ह इ बात त सामने अईबे करी की कभी एक साथै हिलोर मारे वाला दुनू जाना अब नदी के विपरीत किनारा पर खड़ा बा लोग। दोस्ती बहुत बड़हन चीज होला पर एतना बड़हन भी त ना की माई के छोड़ दिहल जाउ। ओकरा से भी बड़हन बात त इ रहे की का रमेश केहु के संघतिया बने रहे के काबिल रहले भी अब। उ त आपन और करोडो लोग के माई के रोड पर लिया के नंगा क देले रहले। अपना नाम खातिर माई के बेच देले रहले। का अइसन आदमी केहु के संघतिया हो सकेला। हरगिज ना। रमेश जइसन आदमी ना अब केहु के बेटा बन सकत रहे ना संघतिया। संजय निर्णय ले लेहले। माई के कीमत पर दोस्ति ना रखेब।\nउ ओइजा से चले के फैसला क लेहले। चले से पहिले उ रमेश के सन्देश भेज देहले – ” दोस्त अब तू केहु के संघतिया बने के काबिल नईख। पहिले माई के घरे लियाव ओकरा के इज्जत द, फिर हमनी के मिलल जाई। ”\n“मीटिंग जल्दी खत्म हो गईल बा। शादी में हमहू आवतानी। ” अपना श्रीमती जी के इ सन्देश भेज के उ शादी में जाए खातिर टैक्सी पकड़ लेहले।\nकहानीकहनी, धनंजय तिवारी\nउघार होत बेरा चिल्ल पों काहें —?


पाँचवा भोजपुरी फिल्म पुरस्कार खातिर नामांकित……. – Anjoria\nMay 10, 2010 पाँचवा भोजपुरी फिल्म अवार्ड, भोजपुरी, भोजपुरी फिल्म\n१२ मई का दिने मुंबई का गोरगाँव स्पोर्ट्स क्लब मैदान में पाँचवा भोजपुरी फिल्म अवार्ड समारोह आयोजित होखे जा रहल बा. पिछला पाँच साल से विनोद गुप्ता भोजपुरी प्रेमी लोग का सहयोग से एह आयोजन के करत आ रहल बा.\nसमारोह में भोजपुरी सिनेमा से जुड़ल तमाम दिग्गजन मौजूद रहीहें आ दर्शक समुदाय का सोझा एह साल के अवार्ड के घोषणा कइल जाई. नामांकित फिल्म, कलाकार, तकनीशियन के पूरा सूची भोजपुरीफिल्म्स.आर्ग पर दिहल जा रहल बा.


प्रयोगकर्ता वार्ता:Nechamayaniger - विकिपीडिया\nस्वागतम्! नमस्कार Nechamayaniger जी, भोजपुरी विकिपीडिया पर राउर बहुत स्वागत बा!\nNechamayaniger जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,427 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Nechamayaniger&oldid=626094" से लिहल गइल


Editor – Page2– टटका खबर\nप्रो0 राकेश भटनागर बीएचयू के कुलपति बनावल गइलें\nवाराणसी, 23 मार्च (वार्ता). जवाहर लाल नेहरू विश्वविद्यायल के प्रो0 राकेश भटनागर के काशी हिंदू विश्वविद्यालय (बीएचयू) के कुलपति बनावल गइल बा. बीएचयू के सूचना अउर जनसंपर्क अधिकारी डॉ0 राजेश सिंह ‘यूनीवार्ता’ के बतवलें कि प्रो0 भटनागर के बहाली का सूचना विश्वविद्यालय प्रशासन के मिल गइल बा. प्रो0 भटनागर उत्तर प्रदेश के कानपुर के नेशनल\nचुनावी होलिका में फेरू फुए जरली\nउप्र से राज्यसभा ला भाजपा के नवो आ सपा के जया विजयी लखनऊ 23 मार्च, उत्तर प्रदेश से राज्यसभा के दस सीटन ला भइल चुनाव में भाजपा आपन नवो उमीदवारन के जीता ले गइल आ मायावती के उमीदवार हार गइलें. दसवाँ सीट ला मायावती के बसपा के उमीदवार भीमराव अम्बेदकर सपा, कांग्रेस, आ रालोद के\nगांधी के समाधि पर फूल चढ़ा के देश के फूल बनावे का काम में लगलें\nअन्ना हजारे के बेमियादी भूख हड़ताल नयी दिल्ली, 23 मार्च. अपना के समाजसेवी कहे वाला आ सेना से भगोड़ा आ देश के अरविन्द केजरीवाल जइसन नेता देबे वाला अन्ना हजारे आजु फेरु दिल्ली के रामलीला मैदान में अपना भूख हड़ताल के लीला शुरु कइले बाड़न. अनशन शुरू करे से पहिले अन्ना हजारे राजघाट जाके राष्ट्रपिता\nकानून आन्हर होला आ ओकरा के जवन सुनावल जाला उहे सुनेला\nआआपा के 20 गो विधायकन के हाईकोर्ट से राहत मिलल नयी दिल्ली, 23 मार्च. ‘लाभ के पद’ मामिला में विधायकी से अयोग्य ठहरावल गइल आआपा के 20 गो विधायकन के अयोग्य ठहरावे वाला चुनाव आयोग के फैसला के निरस्त करत दिल्ली उच्च न्यायालय आयोग से एह मामिला में फेरु से सुनवाई करे के कहलसि. एह\nबसपा उमीदवार के राज्यसभा चहुंपावे ला सपा गोल जबरदस्त दबाव में\nलखनऊ, 15 मार्च (वार्ता). बहुजन समाज पार्टी से मिलल समर्थन का बूता पर लोकसभा उपचुनाव में विजय पताका लहरावे वाली समाजवादी गोल के अब उपहार का तौर पर राज्यसभा में बसपा प्रत्याशी भीमराव अंबेडकर के भेजै ला जबरदस्त दबाव बा. यूपी से राज्यसभा के दस सीट पर एगारह उमीदवार हो गइला का चलते भोयिंग जरुरी\nकोलकाता में करावल जाई भोजपुरी सिने अवार्ड समारोह\nकोलकाता 15 मार्च (वार्ता). भोजपुरी सिनेमा के मेगास्टार रवि किशन के कहना बा कि कोलकाता में भोजपुरी सिने अवार्ड के कार्यक्रम कइला से दर्शकन के रुझान भोजपुरी फ़िलिमन का ओर बढ़ी. जान जाईं कि पांच मई के कोलकाता के नेताजी इनडोर स्टेडियम में भोजपुरी सिने अवार्ड के आयोजन होखे जा रहल बा. रवि किशन बतवलें\nगोरखपुर में ना चलल योगी के जादू,भाजपा के मजबूत किला भस गइल\nलखनऊ 14 मार्च. उत्तर प्रदेश के मुख्यमंत्री योगी आदित्यनाथ के उनुके कर्मभूमि गोरखपुर में पहिला बेर मिलल शिकस्त का चलते भाजपा के एगो मजबूत किला आजु भस गइल. पांच बेर लगातार एही सीट से सांसद रहल योगी आदित्यनाथ का मुख्यमंत्रित्वकाल के पहिलके साल में अतना बड़हन हार मिलल. उनुके इस्तीफा से ई सीट खाली भइल\nमशहूर वैज्ञानिक स्टीफन हॉकिंग के निधन\nलंदन 14 मार्च (वार्ता). दुनिया के जानल मानल वैज्ञानिक स्टीफन हॉकिंग के 76 बरीस का उमिर में निधन हो गइल बा. ई जानकारी ब्रिटिश प्रेस एसोसिएशन उनुका परिवार के हवाले से आजु दिहले बावे. स्टीफन हॉकिंग एगो अइसन बीमारी से पीड़ित रहलें, जवना चलते उनुका शरीर के कई एक हिस्सा के लकवा मार दिहले रहुवे.\nयाशी म्युजिक 35 लाख में खरीदलसि हलफा मचा के गइल के संगीत\nमुंबई,9मार्च (शशिकांत सिंह). टाटा स्काई आ सुनील शेट्टी के कंपनी करी एह फिलिम के प्रमोट. मशहूर फिलिम निर्माता आ फाईनेंसर अभय सिन्हा के कंपनी याशी म्युजिक नयका स्टार राघव नय्यर के मुख्य भुमिका वाली फिलिम हलफा मचा के गइल के संगीत मुंहमांगा दाम दे के खरीद लिहलसि. नया स्टार का हिसाब से ई\nसूबेदार जोगिन्दर सिंह के बायोपिक6अप्रैल से देशभर के सिनेमाघरन में\nपटना (टीम रंजन). परमवीर चक्र विजेता सूबेदार जोगिंदर सिंह के बायोपिक6अप्रैल से देशभर के सिनेमाघरन में रिलीज होखे जा रहल बा. ई जानकारी देत एह फिलिम के डायरेक्‍टर सिमरजीत सिंह वतवलें कि भारत – चीन युद्ध का दौरान साल 1962 में चीनी हमला के मुंहतोड़ जवाब देबे वाला बहादुर सिपाही के बायोपिक ‘सूबेदार


आदमिये ना सरकारो रोवले बाड़ी सँ प्याज का चलते – Anjoria\nदिसम्बर 23, 2010 घोटाला, प्याज के दाम, महँगाई, वायदा कारोबार\nपेट्रोल के दाम बढ़ले कुछुवे दिन बीतल बा कि सरकार डीजलो के दाम में दू रुपिया प्रति लीटर के आ रसोई गैस का दाम में बढ़ोतरी करे के फैसला लेबे जा रहल बिया. सरकार एही हफ्ता एह पर फैसला कर ली. रहल सहल कसर प्याज के बढ़त दाम पूरा कर दिहले बा. हालांकि, सरकार का दखल का बाद प्याज का दाम में कुछ गिरावट आइल बा बाकिर अबहियो ई आम आदमी का पहुँच का बाहरे बा.\nदेश में मँहगाई दर के नवम्बर में आइल आँकड़ा से केन्द्र के संप्रग सरकार महँगाई कम होखे के दाबा भलही करत होखो बाकिर दिसम्बर में आम आदमी जरुरी चीजन के आसमान छूवत दामन से परेशान बा आ एह संकट के सीधा असर ओकरा चुल्हा पर पड़ रहल बा.\nमहँगाई हरदम खाली आमे आदमी पर भारी ना पड़ल करे. प्याज के दाम कई बेर सरकारो के रोवे पर मजबूर कइले बा. १९८० के चरण सिंह सरकार प्याज का दामे का चलते गइल रहे आ साल १९९८ में दिल्ली के भाजपा सरकार के हारे के कारणो प्याजे के दाम बनल रहे.एह दुनु मौका पर कांग्रेस के फायदा भइल रहे. साल १९८० में चरण सिंह का काम चलाऊ सरकार का खिलाफ इन्दिरा गाँधी प्याज के आसमान छूवत दाम के चुनावी मुद्दा बनवले रही त साल १९९८ में शीला दीक्षित बीजेपी का खिलाफ प्याज के दाम के चुनावी हथियार बनवले रहुवी.\nअबले के अनुभव त इहे बतावत बा कि कृषि मंत्री शरद पवार “सक्रिय” होखेलें त दाम पर अंकुशा लागे का जगहा उछाल आवेला. अबकी ऊ प्याज पर बयान दिहले बाड़े जवन पिछला कई सरकारन के रोवा चुकल बा. बाकिर सरकार त बाद में चुनाव का बेरा रोवेले, जनता पहिले रोवेले. प्याज के मामिला में जनता के लोर त पिछला दू महीना से बहत रहुवे बाकिर आंध्र समेत दक्खिन भारत में बरखा भइल ना कि जमाखोर प्याज रोक लिहलें. आजु लागल फसल त बाजार में आवे ना, बाकिर आजु के फसल खराब होखे त काल्हु दाम बढ़ही के बा, खासकर तब, जब धरपकड़ आ दाम के रखवाली के जिम्मा पवार साहब जइसन जिम्मेदार लोगन का पास बा.\nशरद पवार हालही में इहो बयान दिहले बाड़न कि सीबीआई के छापन से कार्पोरेट जगत में घबड़ाहट बा. अब कंपनी भा कवनो आदमी गड़बड़ी करे त मंत्री जी के त छापा के अगुवाई करे के चाहीं. खैर, एहिजा मसला ना त अकेला शरद पवार के बा बा प्याज के. जइसहीं थोक दाम के सूचकांक दहाई से नीचे उतरल बा, महँगाई के एगो नया फेरा चलावे के इंतजाम हो गइल लागत बा. प्याज त खैर इंद्र देवता आ जमाखोर मुनाफाखोरन का “कृपा” से महंग भइल बा.\nअंतरराष्ट्रीय बाजार का हिसाब से चीनी के दामों में तेजी आवे वाला बा. अइसना में अगर प्रधानमंत्री अगिला मार्च तक महंगाई की दर 5.5 फीसदी होखे के भविष्यवाणी करबो करस त उनका पर केहू के भरोसा ना होखी. एने मुद्रास्फीति में गिरावट देखत रिजर्व बैंक बैंकन के नकदी तरलता अनुपात में एक फीसदी के कमी करके बाजार में लगभग 45 हजार करोड़ रुपये उतारे के रास्ता साफ कर दिहले बिया. अब बाजार में पइसा बा, सामान के कमीओ बा, आ सबले उपर लापरवाह आ आँख मूंदले सरकारो बिया. यूपीए-2 के अब तक के अवधि भ्रष्टाचार आ महंगाई, दूइये चीजन, का हंगामा में बीतल बा. असल में दुनु एके सिक्का के दू गो पहलू ह. अकेले वायदा कारोबार में दाल, आलू, प्याज आ चीनी का धंधा में जतना लूट पिछला डेढ़-दू साल में भइल बा ओकरा सोझा2जी स्पैक्ट्रम घोटालो छोट पड़ सकेला. एहसे आजु अगर पेट्रोल, डीजल, गैस आ प्याज का दामन से हमनी के परेशानी हो रहल बा, एकरा के कवनो तात्कालिक दोष भा मौसमी गड़बड़ भर ना माने के चाहीं. आ अगर सरकार गंभीर बिया त खाली प्याज के निर्यात रोकले भर से काम नइखे चले के. जमाखोरी, मुनाफाखोरी, वायदा कारोबार के सट्टेबाजी, सब पर अंकुश लगावे के पड़ी.


विवेक सिंह जी के लिखल भोजपुरी कहानी भरम | जोगीरा\nHome भोजपुरी साहित्य भोजपुरी कथा-कहानी विवेक सिंह जी के लिखल भोजपुरी कहानी भरम\nपरनाम ! स्वागत बा राउर जोगीरा डॉट कॉम प, आयीं पढ़ल जाव विवेक सिंह जी के लिखल भोजपुरी कहानी भरम (Bhojpuri Kahani), रउवा सब से निहोरा बा कि पढ़ला के बाद आपन राय जरूर दीं, अगर रउवा विवेक सिंह जी के लिखल भोजपुरी कहानी अच्छा लागल त शेयर आ लाइक जरूर करी।\nभरम के महल जब ढहल तs मन अऊर आत्मा दुनु देह छोड़ के दू राह जाये लागल।आखिर ई भरम में देह के का दोस रहे? ई देह त खाली एगो आकार बा? ई सिरिजनात्मक माटी पर एक दोसरा के जाने-बुझे आ समझे के आधार मात्र बा।\nधूनी के लपट से निकलत छोटी-छोटी लुत्ती देखत हम ई सवाल अपना सोझा बइठल देवस्वरूप तपस्वी से पूछनी।तपस्वी के लिलार पर एतना तेज रहे कि उनका मुँह से आँख हटावे के मन ना करे। उनका लिलार के चमक हमरा आँख के ऊ जोती देव जवन हम शब्द में नइखी बता सकत। खाली अनुभव कर सकत बानी आ ऊ तेज से एगो दिव्य ज्ञान के पूँजी बिटोर सकत बानी।\nतपस्वी जी अपना आसन पर एकदम निश्चिंत बइठल अपना अंदर एगो गहिर साँस भरत कहनी-\n“”तहर बात सही बा। कवनो क्रिया के जरिया देह बा आ देह के हर एगो अंग ऊ क्रिया में हिसेदार होला।\nबाकिर भरम का ह.? एक तरह से कुछो ना ह भरम आ ना समझऽ त भरम सब कुछो बा ए मुअल जगत (मृत्युलोक) में।तू ठीक हमरा सोझा बइठल बारऽ, हम तहरा सोझा, ई सिरिष्टी के छोट छोट कर्ण से बनल आकार रूप में हमनी एक दोसरा के सोझा बानी जा। लेकिन इहो भरम में बा.? खाली सोचे के शक्ति पर टिकल बा।तू सबकुछो पा सकत बारऽ आ नाहिंयो पा सकेलs।\nकाहे कि सबसे बड़का ब्रामण्ड हर आदमी के मूड़ी में बा? चाहे ऊ रचनात्मक, कलात्मक भा दिव्यात्मक होखो।सब कुछो के पावे ख़ातिर खाली सोचे के दरकार होखे के चाही उहो सोच के ऊ दरकार जवन खुदे के विचार से ऊपर हो।जवन सोच हम सोची ऊ हमरा मिले हम पाइ काहे कि सोच त मूड़ी में होला जवन दिमाग के रूप ह आ जवन सोच हमनी अपना मूड़ी के ब्रम्हांड से निकालेम जा उहे सोच साँच होके हमनी लगे ब्रम्हांड फेरु से भेज दी।\nलेकिन ई खाली करम के रेखा पर चलके पावल जा सकत बा बाकिर सोच बदले के ना होई एकदम कठोर रूप देवे के होई अपना आपके, अपना सोच के आ अपना आत्मा के औघड़ बनावे के होई तब ई सिद्धि मिली।'””\nएतने कह के तपस्वी जी अपना धूनी में घिउ के साथे कुछ मिलवनी आ धूनी के लहोक अउर उफने लागल।धूनी के कगरी से लुत्ती जइसन तलफत राखी अपना बाँहि अऊर लिलार पर रगड़ लेनी।\nहमु आसन मार हाथ जोड़ उहाँ के सोझा बइठल रही। हमरा अंदर उफनत हर घरी बहुत सगरो सवाल बार बार हमर जीभ के कंठ, तारु आ दाँत से टकरावत कुछ ना कुछ शबद मुह से निकाल देव।\nहम फिरू पूछनी-\n“” अच्छा तपस्वी जी रउवा मुअल जगत काहे कहनी ह। हमनी सब त एगो जीव के रूप बानी जा आ ई जीव जगत मुअल कइसे हो गइल आ ई जगत मुअल बा त ई जगत में एहर ओहर घुमे वाला जीव ख़ातिर कवन अइसन डोर बा जवन सबके एक दोसरा के बान्ह के रखले बा?’\nतपस्वी जी अपनी झोरी से कुछ निकाल के धुनी में डलनी आ तब कहनी-\n“”हँ, ई मुअल जगत ह काहे कि इहाँ सब कुछो एक ना एक दिन खतम हो जाई। एजा कुछो ना रही। रही तs बस परेम…।\nहँ, परेम जवन ई मुअल जगत पर रहे वाला सगरो जीव के एगो डोरा से जोड़ले बा चाहे ऊ कवनो जीव होखो परेम के राहे सब केहू एक दोसरा पर आश्रित बा आ मुअल जगत में सबके जवन सबसे सुनर आ पवितर बरदान मिलल ऊ परेम बा। सभे परेम के अधीन बा। कवनो अइसन रिस्ता नइखे जवन परेम से ना बन्हल होखे।\nजब परेम सब कुछो से अभिन होके परान में ढुक जाए त समझ लीहS कि ऊ अमरत्व के अमरित पा गइल बा।आ ई मुअल जगत से कही ऊपर ओकर पद हो गइल बा।\nकेहू, केहू से परेम करे बाकिर ऊ परेम निस्वार्थ आ त्याग से भरल होखे के चाही।जइसे कि एगो माई के अपना लइका, अपना परिवार से बिना स्वार्थ के परेम होला। एगो सच्चा भगत के अपना प्रभु, अपना रचइया के चरण रूपी धूरि के दर्शन ख़ातिर बिना स्वार्थ के परेम होला।अउर ह एगो परेमी अपना परेमिका से बिना कामना के परेम करेला। उहे परेम परमेश्वर के रूप मानल जाला आ उहे परेम बाद में जाके ऊ परम जगत के राह देखावेला फिरो ई मुअल जगत से छुटकारा मिलेला ।\nचिमटा से धूनी में जरत लकड़ी के फोरत तपस्वी जी आपन बात पूरा कइनी।\nहम एकदम से भकुआ गइल रही परेम आ मुअल जगत के परिभाषा सुनके।काहे कि ई सब हमरा मूड़ी के ऊपरे ऊपर निकल जात रहे।हम त जतरा पर रही। अपना सपना के साँच करे के जतरा पर।लेकिन ई भादो के महीना हमरा जतरा में अकास से बरखा बरखाके हमर आ हमरा सपना दुनु के सउतिन बन गइल रहे।जब जतरा सुरु करी ई करिआ-करिआ बदरी आपन छाव देखावत आ जाव आ भरपूर बिना पइसा के नाच देखा जाये।\nहमर सपना रहे अपना आप के जाने के। ए मुअल जगत के पहिचाने के बहुत सब सवाल के जबाब समझे के।लेकिन घर के घरगीजन से कइसे- कइसे कर के हम निकलल रही, ई हमहीं जानत रही।\nहम घर-गिरहस्थी से अगुता के आपन करम योग के राह छोड़ एकदम से सन्यासी योग में जाये ख़ातिर उतारु हो गइल रही। घर में मेहरी, लइका, लइकी, बाबू, माई सभे के छोड़ हम ई राह पर चल देले रही, हम फेरु कुछ पूछे वाला रही तब तक तपस्वी जी हमरे से पूछ देनी-\n“”बच्चा तू कहाँ जात बारऽ आ कवना चीज के खोज में बारS? तहर घर कहाँ परी, नाव का हs, अइसन अनेको हमरा से सटल प्रश्न रहे जवन तपस्वी जी कइनी।””\nबाबा हम बिहार से बानी। हमर नाव अमर हs आ हम ए मुअल जगत के स्वरूप आ आपन जिज्ञासु मन के जानल चाहत बानी। अइसन का ई जगत में बा जवन हमरा के मिली त पूरा अर्थहीन जीवन के अर्थ मिल जाई।””\nहम आपन परिवारिक बात ना बता के मन के ऊदवेगन पोथी खोल के रख देनी तपस्वी जी के सोझा।\nतपस्वी जी अब चिलम से गाजा के कस लगइनी। चिलम के मुह पर अंगारी चमके लागल आ कुटिया धुँआ धुँआ हो गइल।\nफिरो हमरा ओर चिलम बढ़ावत बोलनी-\n“”हम तहरा के सब बता देले बानी। ए मुअल जगत में कुछ पावे के इछा रखत बारS त ऊ इछा परेम के राखऽ। काहे कि परेम मिली त ई परम जगत से मुअल जगत में बेर बेर आवे जाये से छुटकारा मिल जाई।””\nबाबा ई परम जगत का ह..? हम फेरु एगो सवाल कर देनी आ चिलम से दम मारे के मनाही।\nहम शहर से पचास कोस दूर एगो जंगली आ पहाड़ी रस्ता में पैदल जतरा पर रही, जवना के नतीजा आज मुसलाधार बरखा में ए एकांत आश्रम के सहारा लेवे के पड़ल। ए आश्रम में अनेको तरह के कुटी बनल रहली सन, जवना में ई कुटी बहुत महीन कारीगरी से बनावल गइल रहे। ए आश्रम के सुनरता कवनो दिव्य जगत से कम ना लागत रहे।\nइहाँ चित शांत त जरूर रहे लेकिन कुछ शांत जगह भयावनो होला। ई बात हमरा करेजा से बेर बेर आवाज देव।\nतपस्वी जी जिलम के कस फिरो लगइनी आ बोलनी-\n“‘ परम जगत ऊ जगत ह जवन सीधे परमपिता परमात्मा से जोड़ेला।सब कुछो उनके से शुरू होला आ उनके में खतम हो जाला। जे केहू ओ जगत खेवइया से परेम कर ली ओकर डेंगी पार लाग जाई आ मुअल जगत में बेर बेर आइल छूट जाई।””\nई सब बात से हमर चित के तनी शांति मिलत रहे, तबे हमर नजर अपना गटई पर बान्हल घड़ी पर पड़ल। साम पाँच बजे के बइठल-बइठल रात के आठ कब बज गइल पते ना चलल।अब बरखा बन्द होगइल रहे तपस्वी जी अपना एगो चेला के बोला के कहनी-\n“”जीवट महाराज ए बच्चा के खाना खिया के विश्राम करावे के ले जाईं।””\nहम उठनी, आपन खादी के जोड़ा उठइनी आ तपस्वी जी के पाँव छूवनी आ जीवट महराज के साथे दोसरा कुटिया में आ गइनी।\nऊ आश्रम में मुस्किल से बीस गो से पचीस गो सन्यासी होइहे आ ऊ सबके मेठ तपस्वी जी रही। हम जीवट महराज से तपस्वी जी के बारे में पूछनी।\n“”महाराज जीवट जी ऊ तपस्वी जी कबसे सन्यासी बानी आ उहाँ के नाँव का ह?””\nजीवट महाराज हमरा के पतई से बनल दोना में धूनी में पाकल फुटौरा के साथे मूंग आ अरहर के मेलवनी दाल देत कहनी-\n“”गुरु जी महाराज छोटपन से सन्यासी हो गइनी। उहाँ के बहुत सगरो सिध्दि पा गइल बानी। इहाँ के नाँव परेमानन्द महाराज हs।”\nएतने कह के जीवट महाराज चल गइनी। हम खाना खइला के बाद सूते ख़ातिर कुश के चटाई भुइयाँ बिछाके सुत गइनी।लेकिन आँखिन में अब नींन कहाँ रहे। बेर-बरे आँख मुदला पर परेमानन्द जी के अलोकिक ज्ञान आ दिव्य तेज मुँह आँखिन के सोझा आ जाये।\nमन मे अब बिचार उफने लागल कि काहे ना हम परेमानन्द जी से दीक्षा ले ली आ इहे आश्रम में परमात्मा के परेम में मगन हो जाईं।परेम के परिभाषा आ मुअल जगत के सार जानके हम फेरु भरम आ घर-गिरहस्थी के जाल में काहे फँसी। अंतिम बेर में खुदे के बतकुचन से हम इहे फइसला कइनी कि काल भोरे महाराज जी से हम दीक्षा लेवे के बात करब।\nइहे सब उधेड़बुन मे रात जवान हो गइल रहे। भादो के अन्हरिया रात जवना में परेतो अपना परछाई से डेरा जाये। झिंगुर के एक मेल आवाज कवनो झुनझुना से कम ना आवत रहे, उहे रह-रह के कबो सियार बोले त कबो उरुआ। जंगल आ पहाड़ के बीच बनल ए आश्रम में राति के बेर का सुनाई दी? हँ, तनी दूर पर पहाड़ से गिरत छोट झरना से पानी जवन मधुर आवाज में राग अलापत रहे, जवना से हमर चित्त ओ राग में घुसल चाहत होखे।\nहमरा आ प्रकृति के मधुर मेल में हमरा केहू के चिल्लाए के आवाज आइल। हम अपना कुटिया से निकल ओ आवाज के ओरी झटकल गइनी। ऊ चिल्लाहट अऊर कहियो से ना बल्की परेमानन्द महाराज के कुटिया से आवत रहे। जब हम ओ कुटिया में बनल एगो छोट मौका से झकनी तs हमर सास रुकल के रुकल रहि गइल आ आँख फाटल के फाटल।\nपरेमानन्द महाराज एगो हाथ मे अंग्रेजी ठर्रा के बोतल आ एगो हाथ से कमसिन ऊमिर के लइकी के बाँहि पकड़ले रही। लइकी आपन इज्जत बचावे ला चिल्लात रही आ परेमानन्द जी ठर्रा के निशा में ए भदावरी के करिआ रात में ओ मासूम के जिनगी करिआ कइल चाहत रहले।\nपरेमानन्द पूरा निशा में बोलले-\n“”अरे कहाँ भागत बारू? हम तहरा के एगो जोग सिखावल चाहत बानी आ तू हमरा से डेरात बारू? बस एक बेर तू हमर बात मान जा आ हमरा के अपना में खो जाए दs।हम तहरा के बहुत बड़की जोगन बना देम। तहरा एगो सन्देस पर हमर आश्रम के चेला सब तहरा आगे पीछे डोले लगिहें।””\nऊ लइकी आपन बाँहि छोरावत आ रोअत गिलगिलात बोललि-\n“”अरे छोड़ दs हमरा के छोड़ दs। हम तहर का बिगडले बानी? तू त हमरा बाबू जी जइसन बारS। हमरा के इहाँ से जाये दs, छोड़ दs हमरा के।””‘\nलेकिन परेमानन्द निशा में धुत रहले। ऊ अब लइकी के साथे बलबस्ती पर उतारू हो गइले।लइकी रोअत गिलगिलात रहे लेकिन परेमानन्द के कान कामना के उतेज में बहिर आ आँखि अन्हरिया गइल रहे।हमरा से अब रहल ना गइल। हम ओ टाटी के चिरत अंदर आ गइनी। जब परेमानन्द हमरा के देखले त उनकर रंग उड़ गइल आ लइकी के परान में परान आइल।\nअब ऊ लइकी आपन बाँहि छोड़ा के हमरा पीठ के पीछे आ गइल आ हम परेमानन्द से बोलनी-\n“हम त आपके आपन गुरु बनावे के सोचत रही। लेकिन, आप त बहुत नीच अउर घटिया बानी। ए धरम आ ज्ञान के नाव पर आप जवन ई कांड करत बानी ऊ एकदम से धरम आ इंसानियत के विश्वास के तार तार करत बा।आपके ज्ञान से आपके चरितर एकदम अलगे बा अउर एक बात अब ई लइकी के आप का आपके ए आश्रम के चेला सबो ना छू पइहे।”\nपरेमानन्द ठर्रा के बोतल फोड़ ओकर चोख आकार लेके हमरा ओरी बढ़त बोलले-\n‘”‘ अब त तहरो खेला खतम करे के पड़ी बाबू, काहे कि तू हमर भेद जान गइल बार।””\nएतने कह के परेमानन्द हमरा पर झपटले। हम उनकर गटई पकड़ लेनी आ ऊ बोतल के टुकी के छीना-छिनी में ऊ टुकी परेमानन्द के पेट मे धस गइल आ ऊ कहँरत जमीनी पर गिर गइले।\nहम ओही बकत ओ लइकी के हाथ पकडले आश्रम से भाग निकलनी। तकरीबन तीन घन्टा लगतार चलला के बाद भोर के लाली देखाई दिलस आ शहर के ओर जात रस्ता मिलल। हम ओ लइकी के शहर के ओर जात एगो गाड़ी पर बिइठा देनी।\nअब हमरा आँखिन में खाली आपन परिवार, आपन बच्चा, आपन माईं-बाबू आ घर-गिरहथी लउकत रहे। करमयोगी से हम कहाँ जोगी बने चलल रही। ए बात के बोध अब हमरा होत रहे।\nआज फिरो एक बेर भरम के महल ढहल रहे। भरम का ह ई हमरा बुझात ना रहे। काहे कि परेमानन्द के ज्ञान में भरम रहे कि उनका कामरूप चरितर में भा हमरा अपना करम के योग से जोगी बने के बिचार में भा परेम के ओ डोर में, जवन परम जगत में परमात्मा से मिलावत ए मुअल जगत से छुटकारा देत रहे।\nहम इहे सोचत अपना घरे के ओर चल दिहनी।।\n(धयान दी~ इ कहानी भोजपुरी तिमाही ई पत्रिका सिरिजन के अंक-५ में छप चुकल बा ।इ कहानी लिखाईल १६-०६-२०१९ के आ प्रकाशित भइल ०१-०७-२०१९ के।)\n✍विवेक सिंह, सिवान।\nपिछला लेखसंगीत सुभाष जी के लिखल भोजपुरी कहानी\nअगिला लेखविद्या शंकर विद्यार्थी जी के लिखल भोजपुरी गजल


कुणाल भरद्वाज जी के लिखल भोजपुरी लघु कथा आत्महत्या | जोगीरा\nHome भोजपुरी साहित्य भोजपुरी कथा-कहानी कुणाल भरद्वाज जी के लिखल भोजपुरी लघु कथा आत्महत्या\nकुणाल भरद्वाज जी\nभोर होखे में अबही देर रहे। हमरा आँखि में नींद ना रहे। मन अकुताईल रहे। जिनगी बहुते नीरस हो गइल रहे। बेटा पतोह दुनु अपना अपना काम मे अझुराईल रहले सन। हमार मेहरारू दिन रात सत्संग में आ पूजा पाठ में व्यस्त रहस। सब संघतिया लोग आपन आपन जिनगी में व्यस्त रहे। अइसन बुझात रहे कि हमरा रहला भाए ना रहला से केहू के कौनो अंतर ना पड़ी। हम बस एगो ठूंठ लेखां आपन जिंदगी काट तानी केहू तर।\nमनेमन हम सोच लेहनी की का फायदा अइसन जिनगी के। अब जियला के कौनो फायदा का बा, जब केहू के हमरा रहला ना रहला से कौनो मतलबे नइखे। मन में पचीसन गो ख्याल आईल। फेर आखिर में सोचिए लेहनी। अब आत्महत्या क लिहल ही ठीक बा। अइसहीयो अब कुछहु मोह माया ना बाचल रहे जियरा में।\nएक हाली ई मन मे ठाने के बाद अचानक सउँसे लिलाट पसीना से भीग गउवे। पसीना के दु गो बून्द छलक के लिलाट के कोर से चूए खातिर लटकल रहे।\nहम गत्ते से कंबल हटवनी, पैर नीचे धयिनी। जमीन पल्ला रहे। अंधारे में बिना बत्ती जलवले आपन चप्पल केहू तरिया टटोल के पहिन लेनी। आस्ते से आगे बढ़ के अपना रूम के केवांरी खोल के बरामदा में अयिनी। सभे सुतल रहे मगन अपना अपना सपना देखे में। मोटरसाइकिल के चाभी ओसारे में टाँगल रहे। बिना आवाज़ कईले चाभी उठवनी, आ गत्ते से घर के दरवाज़ा खोल के बाहरी आ गईनी।\nदरवाजा सटावत बेरा एक हाली फेर घूम के घर के देखनी। मेहरारू, लइका, पतोह सब केहू बेसुध सुतल रहे। उ लोग के अब फेर कब्बो देखियो ना पाएम। मन ना मानल, त एक हाली फेर अंदर जा के सब के मन भर देख लेहनी।\nफेर बाहर आके मोटरसाइकिल के डगरा के घर से तनी दूर ले अयिनी। ओकरा बाद ओमें चाभी घुसा के धीरे से किक मारनी। अभी मुह अन्हारे रहे। हेड लाइट डिम पर जलावे के पड़ गईल।\nरास्ता में मोटरसाइकिल के गड गड के अलावा आउरी कुछु ना सुनाई देत रहेम एकदम सुनसान रहे। तनी डरो लागत रहे। लेकिन अब डर भय ई सब से परे रहनी हम। रास्ता में उ स्कूल लौकुवे जहां हम संघतिया लोग के संगे पढ़ले रहनी, उ मंदिर लौकुवे जहां पहिला हाली हम अपना मलकिनी के देखे गईल रहनी, उ होटल लौकुवे जहां हम आपन लइका के पहिलका जन्मदिन मनइले रहनी। ई सब याद अब हमरा संगे चल जाई।\nएक जगह पर एगो ऊंच टीला लौकुवे। हम मोटरसाइकिल के नीचा खड़ा कर देहनी आ आस्ते आस्ते टीला के ऊपर चढ़े लगनी। आधा घंटा में हम टीला के ऊपर पहुंच गईनी। चढ़त चढ़त पूरा केहुनी आ ठेहुना छीला गईल रहे। टीला के कगरी पहुंच के हम नीचे तकनी। काफी गहिर रहे। नीचे खाली पेड़ पौधा लउकत रहे। का पता जंगली जानवरो होख सन। हम आपन दुनो हाथ हवा में फैलयनी आ नीचा कूदे के भइनी। जइसहीं हम गोड़ आगे पुकी बढ़वनी, हमार सउँसे देह कांपे लगुवे। कूदे के हिम्मत ना भईल।\nअपना आप पर खिसो बरल की हम आत्महत्या भी ना कर सकेनी, केतना बुजदिल बानी। हम नीचे आ के मोटरसाइकिल के जोर से एक लात मरनी खीसे। गोड़ में चोटो लागल, आ छिला के तनकी सा खुनो बह गईल। लेकिन अब कौनो दर्द के अहसास बाकी ना रहे अंदर।\nअभी हम सोचते रहनी की का करीं, इतने में सामने से एगो बुढ़ आदमी एनही आवत लौकलन। पूरा शरीर जर्जर, जगह जगह से झुर्री लटकल। पैर में बुलुक्का हवाई चप्पल पहिनले, उनका हाथ मे एगो डंडा रहे जेकरा के टेकते उ लगे आवत रहले हमरा ओर। डंडा ठक ठक आवाज़ो करत रहुवे। धीरे धीरे ठक ठक के आवाज़ काफी नजदीक आ गउवे।\nका हो बबुआ – मोटरसाइकिल खराब हो गइल बा का? उ गम्भीराहे मुस्कुरात हमरा से पूछले। मन मे त बड़ी खीस लागल की एगो तो कूद ना पईनी, ठेहुनो छिलाईल, गोड़ में चोटो लागल – आ इँहा ई आपन उपदेश झाड़े आ गइले।\nहम खिसीयाईले दांत पीस के बोलनी की रौवा जाईं ना, आपन काम करीं। का भईल बा का ना, ऐसे रौवा का लेवे देवे के बा। अइसन लागत रहे कि उ बुढऊ तनी देर और सामने रहीहें त हम उनकर मुँह नोच लेम।\nउ उदास हो गइले हमार बात सुन के। आ माफी मांगत ओजा से जाए खातिर मुड़ गइले। धीरे धीरे लाठी के ठक ठक के आवाज़ दूर होखे लागल। तब्बे हमरा दिमाग मे एगो बात आयिल, की जब हम अपने से आपन जान नइखी ले पावत, त काहे ना इहे बुढऊ से कहल जाव की हमरा के मुआ देस। सुनसान जगह बा, केहू के पतो ना चली।\nहम जोर से दौड़त उनका पीछे भगनी। ए बाबा, ए बाबा – दु मिनट सुनीं त। उ ठठक के रुक गइलन। दउड़त दउड़त हम हांफत रहनी। तनी दम आयिल त हम उनका के कहनी की हम ऐजा काहे आयिल रहनी, आ उनका से का सहायता चाह तानी।\nसब सुन के एक हाली त उनकर मुँह आश्चर्ज से खुलल रह गउवे। उनका के ना नुकुर करते देख हम ओकरा बाद उनका के आपन पर्स दे देहनी की हई राखीं। उ पर्स खोल के देखले की ओकरा में 2000 के 10 गो नोट धइल बा।\nबाद में अस्थिर हो के लाठी के हमरा के थमा देहलन आ बोलले की बात त ठीक बा, लेकिन एक हाली हम अपना बबुओ से पूछ ले तानी। कौनो गड़बड़ी त ना होई बाद में। आ हमार बटुवा भी लौटा देहले की हई राख ल, हम लइका के लगे से लौटला पर ले लेम।\nहमहू एक हाली मन में सोचनी की अगर बुढऊ ना मनले त उनका लइकवा के त मनाईये लियायी। नया खून होई, पैसा देख के सटाक से मां जाई। हम उनकरा पीछा पीछा उनका घरे चल देहनी।\nरास्ता में उ खूब चहकते जात रहले। का हो बबुआ देख तार – दुनिया केतना सुनर बा। हई देख तितलि कैसे उड़ तिया, हई देख गिलहरी कैसे भाग तिया, हई देख सूरज के किरण अब आवे वाला बा लाली केतना नीमन लाग ता, हई देख पत्ता पर ओस के बूंद केतना नीमन लाग ता। दुनिया बहुत सुनर बनवले बारन भगवान – ना हो?\nहमार पारा चढ़ गउवे। एक्के हाली खिसिया के बोलनी की रौवा अब चुप रहेम की ना। दुनिया मे कुछो खूबसूरत नइखे। सब बकवास बा, बेरंग बा। आ इहे बेरंग दुनिया से जाए के बा हमरा। आ हमरा कइसनो पछतावा नइखे अपना आप पर। अब चुपचाप चलीं घरे, आ लइका से बात करीं। ना त हमरा के बोल दीं, हम कौनो औऱ तरीका खोज लेम।\nएतना कहते बुझाईल की बुढ़वा बाबा के केहू नरपिशाच सारा खून देहि में से चूस लेले बा। उनकर सारा खुशी बिला गईल, आ चेहरा पीला पड़ गईल। ओहि तर उदास आंख ले के उ बोलले की – “पछतावा का होला, ई तहरा समझ मे ना आई”\nतालेक ले उनकर झोपड़ी आ गईल। लाठी टेकते उ अंदर चल गइले। हम काफी देर ले इंतज़ार कईनी, उ बाहर ना निकलले। तालेक ले हम4गो सिगरेट पी घालनी। हार पाछ के हम अंदर घुसनी।\nअंदर घुसते देख तानी की एगो 40 साल के कौनो मर्दाना सुतल बा। बुढऊ शायद अंदर कहीं रहले। हम दरवाजा के एक लात मारत कहनी की कहां बारे उ बुढऊ? बोल दिह की घरही रहस। ना चाहीं उनकर मदद हमरा। दिमाग खराब क के ध देले बारन।\nउ जवान हमार चेहरा देखत रहे आश्चर्य से। फेर पूछलस की केकरा बारे में कह तानी। हम ओहिजा बुढऊ के एगो फ़ोटो लागल रहे ओकरा कौर अंगूरी कर के बोलनी – इनकर बारे में आउर केकर। उ हमार चेहरा ऐसे देखुवे जैसे हम कौनो पागल हईं। आ फेर बोलूए की इहाँ के त हमार पिता जी हईं, जे आज से7साल पहिले आत्महत्या कर लेहनी।\nअचानक से हमरा सामने बुढऊ के बात घूम गईल – “पछतावा का होला, ई तहरा समझ मे ना आई”\nहम झोपड़ी से बाहर निकलनी, आ बुशर्ट के बाँहि से आँखि से लोर पोछत पोछत मोटरसाइकिल चालू कर के घरे वापिस चल देहनी।\nभोर होत रहे। हम आकाश में तकनी। अचानके से सारा संसार हमरा सुनर लागे लगुवे।\nपुरुआ के फेसबुक पेज पर से ले लिहल गइल बा\nपिछला लेखधनन्जय तिवारी के लिखल दहेज़\nअगिला लेखसुनील प्रसाद शाहाबादी जी के लिखल गाँव के झुमकी


प्रवेशलाल विशाखापटनम् में – Anjoria\nभोजपुरी के नयका सितारा प्रवेशलाल यादव पिछला एक महीना से दक्खिन भारत के विशाखापटनम् में जमल बाड़न. ओहिजा खूब मेहनत करत बाड़न आ पसीनो बहावत बाड़े. ओहिजा ऊ एगो भोजपुरी फिल्म के शुटिंग करत बाड़े. अबही एह फिलिम के नाम नइखे रखाइल. एकर निर्देशक हउवें दक्खिन भारत के निर्देशक जी. सुब्बाराव.\nहाल में रिलीज प्रवेश के फिलिम ‘‘राजा के रानी से प्यार हो गईल’’ बिहार में बहुते बढ़िया बिजनेस करत बिया.


साल बीत गइल, साल आ गइल – Anjoria\nसाल बीत गइल, साल आ गइल\nदिसम्बर 31, 2010 भोजपुरी\nसाल का आखिरी दिने आजु जब पिछला साल के लेखा-जोखा लेबे बइठनी त एकाध खास बाति के छोड़ के कुछ ना भेंटाइल. सालो भर एह बहाने भा ओह बहाने भोजपुरी पर आपन-आपन राजनीति चमकावे के कोशिश होत रहल. हर साल का तरह एहू साल भोजपुरी के कई गो विश्व सम्मेलन भइली सँ. भोजपुरी के खासियत होले कि एकर कवनो बाति विश्चस्तर से नीचे के ना होखे. अब त भोजपुरी के शिखरो सम्मेलन होखे लागल बा. अब ऊ शिखर केकरा के मानल जा रहल बा, ऊ बाति बेमानी बा. पाँच क्षेत्र में काम करे वाला लोग मिल के बइठलें त नाम दे दिहल गइल शिखर सम्मेलन.\nभोजपुरी के संविधान के आठवीं अनुसूची में शामिल करावे के बाति खूबे होला. बाकिर ओह से फायदा का होखी से बहुते कम लोग के मालूम होखी. ओहसे भोजपुरी के का फायदा होखी सेहू केहू ना बतावे. हँ शायद कुछ पुरस्कार मिले लागी, भोजपुरी के नाम पर कुछ लोग आ संस्थन के अनुदान वगैरह मिले लागी. एकरा अलावे कवनो फायदा होखे त हमरा नइखे मालूम. वइसहूं हमार जानकारी बहुते कम ह एहसे इहो कवनो खास मुद्दा ना भइल. बाकिर घर-बाजार में भोजपुरी बोले वाला दिन पर दिन कमे होत जात बाड़े. भोजपुरी के कवनो अइसन संस्था भा संगठन नइखे जे सभके अपना साथे मिला के चले चाहत होखो. सभकर आपन मुद्दा बा, जवना के भँजावे के बा. अगर रउरा हमरा बाति से सहमति नइखीं, त हमरा संगे उठल-बइठल मत करीं. हम जवन कहत बानी तवने सही बा आ बाकी जे कहत बा सब गलत बा. अगर हमार बाति मान लिहनीं त बहुत बढ़िया, ना त रउरा हमार दुश्मन हईं. राउर हुक्का-पानी बन्द करे-करावे में हम कवनो कोर-कसर ना छोड़ब.\nबाकिर एह साल कुछ अउरी भइल. जवना के चरचा जरुरी बा. भोजपुरी के जमीनी स्तर से जुड़े खातिर कुछ खास प्रयास भइल जवना के स्वागत होखे के चाहीं. एह दिसाईं “जय भोजपुरिया” के जीरादेई सम्मेलन के खास प्रशंसा करे के जरुरत बा. महानगर से दूर एगो पिछड़ा इलाका में भोजपुरियन के जुटान निमन काम रहल आ हर संस्था संगठन के अइसने प्रयास करे के चाहीं. विश्व भोजपुरी सम्मेलन, भोजपुरिया शिखर सम्मेलन, भोजपुरी साहित्य सम्मेलन सब कुछ जरुरी होला आ ओकरा से पूरा समाज के जोड़े के कोशिश होखे के चाहीं. छठ पूजा के अवसर पर एही बहाने महानगरो में भोजपुरियन के जोड़े के प्रयास मजगर होत जात बा. जे लोग भी एह दिसाईं काम कर रहल बा ओहू लोग के प्रशंसा होखे के चाहीं. बाकिर सबसे बड़ प्रशंसा के बाति तब होई जब एह सम्मेलन आ प्रयासन के गुटबाजी के अखाड़ा ना बने दिहल जाव. भोजपुरी अबहीं अतना बड़ नइखे कि गुटबाजी के बोझ बर्दाश्त कर पाई. भोजपुरी का काम में जेही लागल बा सभकर प्रशंसा होखे के चाहीं आ व्यक्तिगत विवाद के सामाजिक विवाद में बदले के कोशिश ना होखे के चाहीं. थोड़ बहुत कमजोरी सभका में, ना त अधिका लोग में, जरुर रहेला. ओह कमजोरी के भरल बाजार में देखावल ठीक ना लागे. एहसे भोजपुरी के कवनो भला नइखे होखे वाला, छवि जरुर खराब होले.\nअब आईं संगीत फिल्म आ मनोरंजन का दुनिया में. भोजपुरी में बेअकल के नकल जोरदार चलेला. एहू साल चलल. “महुआ” टीवी चैनल धीरे-धीरे हिन्दिया रहल बा. हिन्दी फिल्मन के नकल से भोजपुरी फिल्म दुनिया तबाह हो रहल बिया. छिछोरापन आ फूहड़पन बिकाये वाला चीज होले आ एह चक्कर में लोग छिछोरपन आ फूहड़पन पर उतरल जात बा. मनोज तिवारी बिग बास का घर में गइलन अपना मर्जी से, निकालल गइलन शो वाला का मर्जी से. अब एकरा से आम भोजपुरिया के का मतलब ? मतलब त यूनियन बैंक के ओह अधिकारियन का बेहूदगी से होखे के चाहीं, जवना में बिहार यूपी के मजदूरन के हफ्ता में एकही दिन बैंक आवे के कहल गइल, बाकी दिन अइला पर हिकारत का नजर से देखत दुरदुरा दिहल गइल. रियलिटी शो ना त कबो रियल रहल, ना अब बा. चाहे ऊ कलर टीवी के बिगबॉस होखे भा महुआ के सुर सग्राम. ओह शो में उहे होखेला जवन शो के निर्माता चाहेलें आ एह बाति में कवनो बुराईयो नइखे. अगर हमरा निमन लागी त देखब, ना लागी त ना देखब. केहू हमार गरदन पकड़ के ओकरा के देखे के मजबूर करे वाला नइखे. आ अगर दर्शक ना मिलीहें त स्पान्सर भाग जइहें. स्पान्सर ना मिली त चैनल भाग जाई. हर बाति के आखिरी चाभी दर्शक का रिमोट में बा. संगीत फिल्मो का बारे में उहे बाति बा. हर भाषा, हर समाज में फूहड़पन मौजूद बा आ होला. ई स्वाभाविक बात होला. अब रउरा कवना पक्ष के महत्व देत बानी असर ओह से पड़े वाला बा.\nभोजपुरी से कुछ दोसरा लोगन के कष्ट आ शिकायत बा. ऊ लोग कवनो ना कवनो बहाने भोजपुरी के छोटियावे में लागल रहेलें. आ हमनी का बिना ओह चालबाजी पर ध्यान दिहलें ओह लोग का हिसाब से अपना भोजपुरी के गरियावे में लाग जानी. दुनिया के कवन भाषा बा जवना में नंगई आ छिछोरापन के नमूना ना मिली ? अब एहसे ऊ भाषा त नइखे गिर जात, हँ ऊ आदमी, ऊ संस्था जरुर कुछ लोग का नजर में गिर जाई, गिरहूं के चाहीं, जवन ओह छिछोरापन का सहारे आपन नाम चमकावल चाहत बा. भोजपुरी में नंगई बा त हिन्दीओ में बा, अंगरेजीओ में बा, दोसरो भाषा में होखी. अलगा बाति बा कि हम ओह भाषा के समुझत नइखीं. अब ओह छिछोरापन के ढेर चरचा करि के हम भोजपुरिये के बदनाम करे का षडयन्त्र में जाने-अनजाने शामिल हो जात बानीं. जरुरत बा कि ओह छिछोरापन के अनदेखी अनसुनी करे के. “नामे नाम ना त बदनामे नाम” के फायदा ओह लोगन के ना मिले के चाहीं. दोसरे छिछोरापन सापेक्ष होला, निरपेक्ष ना. जवन बाति हमरा छिछोरापन लागेला हो सकेला कि कुछ लोग खातिर ऊ रोजमर्रा के बाति होखे. हमरा नीक नइखे लागत हम ना सुनब. रउरा नीक नइखे लागत रउरा मत सुनीं. बाकिर ओकर नगाड़ा पीट के अइसन माहौल मत बने दीं कि लागो कि भोजपुरी में छिछोरापन आ फूहड़पन छोड़ कुछ दोसर हइये नइखे. चर्चा करे के बा त निमना के, बढ़ियका के करीं. ओकर अतना शोर मचा दीं कि बउरका-खरबका ओह में दबा जाव आ ओकरो लागे कि निमने कइला में फायदा बा.\nगीत गवनई में अगर फूहड़पन ढेरे लउकत बा त ओकरा खातिर गीतकारो जिम्मेदार बाड़न. याद कर के बताईं एह साल के सबले बढ़िया भोजपुरी गीत कवन रहल ? याद नइखे नू आवत ? आइबो ना करी. काहे कि अब वइसनका गीत या त लिखात नइखे, या बिकात नइखे. लिखात नइखे त चिन्ता के बाति बा. बिकात नइखे त हमनी का सभे जिम्मेदार बानी. निमनका के प्रोत्साहन ना मिली त बउरका के दबावल मुश्किल हो जाई. एक बाल्टी दूध फाड़े खातिर थोड़के खटाई चाहीं बाकिर खटाई में कतनो दूध मिला दीं ओकर सवाद नइखे बदले वाला, दूध जरुर फाटि जाई. बउरका के नजर अन्दाज करे के सीखीं आ निमनका के प्रशंसा करे के.\nभोजपुरी के अगर जिन्दा राखे के बा त भोजपुरी में बढ़िया लेखन होखे के चाहीं, ओकरा के कमाई के भाषा बनावे के जरुरत बा. भोजपुरी में प्रकाशन बेसी होखे के चाहीं. भोजपुरी में वेबसाइटन के संख्या बेसी होखे के चाहीं जवना से कि हर रुचि, हर सवाद के आनन्द लिहल जा सको. भोजपुरी के नारेबाजी के जरुरत नइखे, भोजपुरी बोले-बतियावे वालन के जरुरत बा. भोजपुरी में काम करे वालन के जरुरत बा. भोजपुरी में निवेश के जरुरत बा.\nअगर चाहे-अनचाहे हमार बाति केहू के चोट कर जाव त हम माफी चाहब. हमार केहू से व्यक्तिगत विद्वेष नइखे. हम त कबीर पंथी हईं. कबीरा खड़ा बाजार में सभके पूछत खैर. ना काहू से दोस्ती ना काहू से बैर.\nरउरा सभे के नयका साल आनन्दमय गुजरे, सपरिवार सभे स्वस्थ आ खुशहाल रहे, इहे शुभ कामना बा.\nअँजोरिया अब मोबाइलो पर\nराउर अँजोरिया अब आउर अँजोर हो गइल


टटका खबर, मंगल, २७ जुलाई – Anjoria\nजुलाई 27, 2010 टटका खबर, भोजपुरी समाचार\nराजीव प्रताप रुडी भोजपुरी में शपथ लिहलन\nसोमार का दिने जब राज्यसभा खातिर नया नया चुनाइल सदस्य आपन शपथ लिहलन. भाजपा सांसद राजीव प्रताप रुडी आपन शपथ भोजपुरी में लिहलन बाकिर उनका फेर से हिन्दी में शपथ लेबे के पड़ल काहे कि भोजपुरी संविधान के आठवीं अनुसूची में शामिल नइखे. खैर एही बहाने ऊ भोजपुरी के चर्चा चला दिहलन. शाबाश रुडी, तोहरे जइसन कु अउरी सांसद हो जास त कुछ काम बने.\nआजुवो ना चले दिहलसि काल्हुओ ना चले दी\nसंसद में एकजुट विपक्ष आजु महँगाई का मुद्दा पर स्थगन प्रस्ताव का जरिये बहस करावे का माँग पर संसद ना चले दिहलसि. ओकर कहनाम बा कि मत विभाजन करा के देखल जाव कि के सरकार का साथे बा आ के जनता के. जबकि सरकार चाहत बिया कि मतविभाजन के मौका मत आवे आ ध्यानाकर्षण प्रस्ताव का जरिये बहस करा लिहल जाव. अरे बेवकूफ सरकार जवना पार्टियन का बल पर चलत बिया ओकनी के अतना मालूम बा कि मतविभाजन से कइसे भागल जा सकेला. मौका त द ओकनी के. ऊ त कनियवो के भाई हवें स दुलहवो के\nमुंबई हमला के दोषियन के सजा देव पाकिस्तान\nअमेरिका के सैनिक दस्तावेजन के गोपनीयता अवधि बीतला का बाद सामने आइल साँच अमेरिका आ पाकिस्तान दुनु खातिर तकलीफदेह साबित हो रहल बा. दस्तावेजन से साफ हो गइल बा कि पाकिस्तान दोगली नीति पर चलेला आ अमेरिका सबकुछ जानत बूझत ओकरा के सैन्य आ आर्थिक सहायता देत रहेला. अब अमेरिका के कहे पड़ल बा कि पाकिस्तान मुंबई हमला के दोषियन के सजाय देव तबे ऊ भारत के समुझा सकेला.\nरिजर्व बैंक लघु अवधि के कर्जा पर सूद बढ़वलसि\nदहाई में दहाड़त महँगाई के काबू करे खातिर रिजर्व बैंक आजु आपन लघु अवधि के कर्जा पर सूद के दर चौथाई से आधा फीसदी बढ़ा दिहलसि. एकर अनेसा पहिलही से रहे. अब एह चलते घर, गाड़ी, भा व्यावसायिक जरुरत खातिर मिले वाला कर्जा पर बेसी सूद देवे के पड़ी. हालांकि रिजर्व बैंक सुरक्षित नगद अनुपात, सीआरआर, आ बैंक रेट में कवनो बदलाव नइखे कइले.\nराष्ट्रमंडल खेलन के सफलता से मणिशंकर अय्यर दुखी हो जइहे\nकांग्रेस के राज्यसभा सांसद मणिशंकर अय्यर कहले बाड़न कि भगवान का दया से बरखा का चलते राष्ट्रमंडल खेल का तइयारी में दिक्कत आ रहल बा. अगर राष्ट्रमंडल खेल के सफल आयोजन हो गइल त ऊ दुखी हो जइहन काहे कि अइसना काम के खालि शैताने समर्थन कर सकेला. अगर ई आयोजन सफल हो जाई त फेर आयोजक एशियन गेम, ओलम्पिक गेम आ ना जाने कवन कवन गेम भारत में मँगावे लगीहें. अय्यर के एह बयान से कांग्रेस अपना के अलगा कर लिहले बा. ओकरा हिसाब से मणि के बात ध्यान देबे लायक ना रहे. भाजपा उनकर बेहूदा बात के आलोचना कइले बिया.\nदोस्ती का झाँसा में दुश्मन से भेंट हो गइल\nमुंबई के एगो मास मीडिया के छात्रा अपना से दू साल सीनियर के आपन दोस्त समुझे के गलती कर दिहलसि. दुनु के मुलाकात नेट पर भइल रहे ओकरा बाद चैटिंग से दोस्ती मजबूत भइल. एकदिन एगो प्रोजेक्ट में सहायता देबे खातिर ऊ ओह लड़की के अपना डेरा पर बोला लिहलसि. गइला का बाद ऊ चाकू का बल पर ओह लड़की का साथे रात भर बलात्कार कइलस. पुलिस में मुकदमा दर्ज होखला का बाद पंकज मिश्रा नाम के ओह छात्र के गिरफ्तार कर लिहल गइल बा. मेडिकल जाँच में बलात्कार के पुष्टि हो गइल बा.\nअश्लीलता फइलावे का आरोप में रेखा गिरफ्तार\nबिहार के उपमुख्यमंत्री सुशील मोदी के चचेरी बहिन आ समाजसेवी रेखा मोदी के पुलिस अश्लीलता फइलावे आ सिपाहियन से बदतमीजी करे का आरोप में गिरफ्तार कर लिहल गइल बा. भइल ई कि रेखा मोदी अपना महतारी के खेवा खर्चा खातिर अपना भाई महावीर मोदी का घरे गइली त ओहिजा से लोग उनका के पीट पाट के निकाल दिहल. एह दौरान रेखा मोदी के कपड़ा फाट गइल आ ऊ ओहि हालत में सड़क पर सहायता खातिर चिल्लाये लगली. रेखा के भाई अब आरोप लगवले बाड़न कि रेखा एक दिन पहिले उनका दुकान का कैश बाक्स से चालीस हजार रुपिया निकाल लिहले रही आ अब अउरी पइसा माँगे आइल रही आ ओह लोग के फँसावे खातिर झूठो के बवाल खड़ा कर दिहली.\nहाजीपुर में जदयू नेता आपन दरिंदगी देखवलसि\nवैशाली जिला के मंसूरपुर हलैया पंचायत के मुखिया के पति शंभू शरण राय एगो लड़िका के लंगटे कर के उल्टा लटका के बीच चौराहा पर लाठी से पीटलसि. पिटाई के वीडियो देख केहू के दिल दहल जाई. बगले में थाना बा बाकिर केहू ओह लड़िका के बचावे ना आइल. बाद में एसपी का पहल पर मुकदमा दर्ज भइल. ओह नेता के पार्टी से निकाल दिहल गइल बा आ नीतीश कुमार ओकरा पर कड़ा कार्रवाई करे के निर्देश पुलिस के दिहले बाड़न.\nसाठ साल से चलत आ रहल मुकदमा के फैसला ना सुनावल गइल\nअयोध्या के रामजन्मभूमि बाबरी मस्जिद विवाद के मिल्कियत के मामिला के सुनवाई साठ साल का बाद पूरा भइल बाकिर कोर्ट अब आपन फैसला सुरक्षित राख लिहले बिया. तीन जज के बेंच का सामने ई मुकदमा रहुवे आ ओहमें से एगो जज अगिला एक अक्टूबर के रिटायर होखेवाला बाड़न. एहसे उम्मीद कइल जा रहल बा कि शायद ओकरा पहिले फैसला सुना दिहल जाई.\nमाफिया वालन के गेस्ट हाउस ह आर्थर रोड जेल\nमहाराष्ट्र सरकार के गृहराज्यमंत्री रमेश बागवे आर्थर रोड जेल के निरीक्षण का बाद एह निष्कर्ष पर चहुँपल बाड़न कि ऊ जेल ना ह माफिया वालन के गेस्ट हाउस ह जहाँ के जेल कर्मचारी सेवक बन के ओकनी खातिर हर तरह के सुविधा चहुँपा देलन. अबू सलेम के दोसरा जेल में भेजला का बाद ओकरा बैरक में कई दिन के फल आ भोजन सामग्री स्टील का बर्तन में राखल मिलल. बेचारा ले ना जा पवलसि. अब दोसरको जेल के कर्मचारियन के ओकर काम करे के पड़ी.\nश्रीलंका का साथ हो रहल दुसरका टेस्ट का दुसरका दिने श्रीलंका चार विकेट का नुकसान का बाद ६२४ रन बना के आपन पारी घोषित कर दिहलसि. जवाब में भारत खेल खतम होखे का समय तक बिना कवनो नुकसान ९५ रन बना लिहले बा. सहवाग ६४ रन बनवले बाड़न आ खेलत बाड़न.\nदिल्ली हाई कोर्ट केन्द्र सरकार से हाकी इण्डिया का चुनाव से अलगा रहे के कहले बिया. इहो कहले बिया कि चुनाव खातिर सरकार के नियुक्त प्रेक्षक के हटा दिहल जाव. कोर्ट का नजर में हाकी इण्डिया एगो निजी संस्था ह जबकि भारतीय हाकी महासंघ असली खेल संस्था ह.\nOne thought on “टटका खबर, मंगल, २७ जुलाई”\nजुलाई 28, 2010 को 1:06 अपराह्न पर\nगर्व के बात बा कि राजीव प्रताप रुडी आपन शपथ भोजपुरी में लिहलन .\nहांलाकि सरम के बात बा कि भोजपुरी के आबहीं तक संविधान के\nआठवीं अनुसूची में शामिल ना भइल.


अनारा तांडव करे चलली – Anjoria\nअनारा तांडव करे चलली\nमई 29, 2012\nसिनेमा भोजपुरी के चर्चित अदाकारा अनारा गुप्ता अपना नया लुक आ अंदाज़ में एक बेर फेर से भोजपुरिया परदा पर तांडव करे आइल बाड़ी. एकर कुछ महीना ले परदा से दूर रहि के अपना परिवार संगे समय बितवला का बाद अनारा फिल्म ‘अंतिम तांडव’ के शूटिंग बिहार के झंझारपुर में शुरू कर दिहले बाड़ी. झंझारपुर जात घरी पटना में पत्रकारन से कहली कि “अंतिम तांडव” में उनुकर रोल एगो बिंदास आ मुहफट लड़िकी के बा. फिल्म में उनुकर साथ दिहले बाड़न शुभम तिवारी, निर्देशन करत बाड़न योगी.\nएहसे पहिले अनारा गुप्ता आखिरी बेर महुआ टीवी के शो ‘नाच नचैया धूम मचैया’ में लउकल रही जहवाँ ऊ अपना नृत्य कौशल से टॉप थ्री में जगह बनवले रही आ गणेश आचार्य, सुधा चंद्रन आ कानू मुखर्जी जइसन धुरंधरन के आशीर्वादो पवले रही.\nएह बीच अनारा आपन लुक एकदम बदल लिहले बाड़ी आ नया जोश का साथ बिहार के तपत गरमी में भीषण गर्मी में ‘तांडव’ करे निकलल बाड़ी. एह चरचा से भोजपुरी फिल्म जगत के गरमी बढ़ गइल बा.\nविराज भट्ट आ प्रिया शर्मा के ‘दिल तऽ पागल‘ होला बन के तइयार हो गइल\nसुल्तानपुर में पूरा हो गइल ‘मोर्चाबन्दी’


फिल्मी हलचल - 3\nभोले शंकर के म्यूजिक रिलीज\nभोजपुरी के बिग बजट फिल्म भोले शंकर के म्यूजिक रिलीज २५ जुलाई के मुंबई का टाइम एंड अगेन होटल में रात के नौ बजे कईल जाई. मशहूर फिल्मकार महेश भट्ट एह आयोजन के मुख्य अतिथि होखिहन. मनोज तिवारी मोनालिसा वगैरह का साथ फिलिम के पूरा यूनिट मौजूद रही. फिल्म के संगीतकार धनंजय मिश्रा, गीतकार बिपिन बहार गायक राजा हसन, गायिका मौली दवे, पूनम वगैरह के भी मौजूद रहे के उमेद बा. एह फिलिम के निर्माता गुलशन भाटिया आ निर्देशक पंकज शुक्ला हवें. फिलिम के मुख्य किरदार में मनोज तिवारी, मिथुन चक्रवर्ती, मोनालिसा, लवी रोहतगी, शबनम, नरेन्द्र पजवानी वगैरह बाड़े.\n२१ जुलाई २००८, सोमवार\nअमर उपाध्याय बनलन निर्माता\nस्रोत : प्रशान्त-निशान्त, पटना 09934208664\nटीवी पर मिहिर विरानी का रूप में मशहूर नायक आ हिन्दी फिल्मन के जानल मानल अभिनेता अमर उपाध्याय निर्माता बनि के फ्राइडे फिल्म्स का बैनर तले भोजपुरी फिलिम बबुआ हमार बनवले बाड़े जवन अब बन के तईयार बा आ जल्दिये प्रदर्शित होखे वाला बा. उनकर पत्नी हितल उपाध्याय आ सहयोगी डॉ॰ देवदत्त कपाड़िया सह निर्माता बा लोग. बबुआ हमार के निर्देशक राष्ट्रीय पुरस्कार प्राप्र आनन्द डी गहतराज हउवे. आजु के गुमराह होत युवा पीढ़ी पर बनल एह फिलिम के मुख्य किरदार नायक का रुप में अमर उपाध्याय का संगे मोनालिसा, प्रवीण सिंह सिसोदिया, मनीष महिवाल, शिवम तिवारी, उदय श्रीवासस्तव, आ मोना राय निभवले बा लोग.\nअमर उपाध्याय के कहनाम बा कि जब ऊ भोजपुरी फिल्मन में काम कईल शुरू कइलन त उनुका ई भाषा बहुत मीठ लागल आ एकर मार्केटो उज्जवल लउकल, से ऊ फिलिम निर्माण का क्षेत्रमें गोड़ डाल दिहलन.\nस्टार से बढ़ के ई स्टार\nआजु काल्हु पालीवुड के निर्माता लोगन के पहिलका पसन्द मनोज सिंह टाईगर सफलता के गारण्टी बन चुकल बारे. चलत मुसाफिर को मोह लियो रे से अपना कैरियर के शुरुआत करेवाला मनोज सिंह टाईगर का खाता में अब तक के सबले बड़ हिट फिल्म आ सिल्वर जुबिली फिल्मन के लाइन लाग गईल बा. निरहुआ रिक्शावाला में बताशा चाचा के किरदार के जीवन्त बना देबे वाला मनोज टाइगर के गवनवा ले जा राजाजी, रंगीला बाबू, हो गईल बा प्यार ओढ़निया वाली से, कइसे कहीं तोहरा से प्यार हो गइल आ निरहुआ चलल ससुराल बाक्स आफिस पर धमाल मचा चुकल बाड़ी सन. हालही में प्रदर्शित लागल रहऽ ए राजाजी मं इनकर पार्टनर केकिरदार के दर्शक काफी पसन्द कइले बाड़े. हाल ई बनि गइल बा कि मनोज टाइगर के एंट्री होखऽते शुरु हो जाला हँसी के ठहाका.\nमनोज सिंह टाइगर आजु भोजपुरी सिनेमा के सबले महँग कामेडियन बन चुकल बाड़े. एकरा अलावे ऊ जीटीवी का नागिन सीरियलो में आपन धाक जमा दिहले बाड़े.\nविनय आनन्द बनलन गायक\nभोजपुरी सिनेमा में गायकी के सफलता का बाद अभिनेता बने के फार्मूला अतना हिट हो गईल बाकि एब अभिनेतो से गायक बने के शुरुआत हो चुकल बा. गोविन्दा के भाँजा विनय आनन्द अब गायक बन चुकल बाड़े. सुपर हिट फिल्म चाचा भतीजा, आ ऐ बलम जी में शानदार अभिनय कर चुकल विनय आनन्द के ई नया रुप आवे वाली भोजपुरी फिल्म जाड़ा में बलमा प्यार लगे में देखे के मिली.\nएह फिलिम में श्याम जी श्याम के लिखल गीत के अमन श्लोक का धुन पर विनय आनन्द गवले बाड़े.\nभोजपुरी के त्रिमूर्ति आलोक कुमार का फिलिम में\nभोजपुरी के सुपर निर्माता आलोक कुमार के राजा भोजपुरिया, हो गईल बा प्यार ओढ़निया वाली से, गवनवा ले जा राजाजी, आ निरहुआ चलल ससुराल बाक्स आफिस पर धमाल मचवले बाड़ी स. अब आलोक कुमार जवन धमाल मचावे जा रहल बाड़े ओकर सपना त ढेरे लोग देखऽल बाकि सफल ना भईल. बनारस में इटीवी का भोजुरी सिनेमा सम्मान समारोह २००८ में सार्वजनिक मंच से आलोक कुमार घोषणा कईलन कि ऊ रविकिशन मनोज तिवारी निरहुआ के ले के फिलिम बनईहें.\nएह घोषणा पर मोहर तब लाग गईल कि भोजपुरी के तीनो स्टारो लोग ओहि मंच से सार्वजनिक रूप से एकर स्वीकृति दे दिहल. आलोक कुमार एह फिलिम पर काम करे के शुरु कर दिहले बाड़े आ अबहीं कहानी पर काम चल रहल बा.\nमशहूर अभिनेता किरण कुमारो अब भोजपुरी परदा पर लउकिहन.\nहिन्दी सिनेमा के जानल मानल चरित्र अभिनेता किरण कुमार अब जल्दिये भोजपुरी सेनेमा में आपन जलवा देखावे वाला बाड़न. आस्था फिल्म्स इंटरटेनमेंट के बैनर तले बनल सजन परदेसिया में किरण कुमार फिलिम के नायक विनय आनन्द के पिता के किरदार में बाड़न.\nपवन कुमार आ दिनेश शुक्ला के निर्मित एह फिलिम के निर्देशक अवनि अग्रवाल बाड़े. बकौल किरण कुमार भोजपुरी भाषा उनुका बड़ा मीठ लागल आ सजन परदेसिया एगो साफ सुथरी परिवारिक फिलिम बा जवना में संस्कार झलऽकत बा. गँवई पृष्ठभूमि में औरतन क जिनिगी एह फिलिम का फोकस में बा. ई फिलिम दर्शकन के दिल जरुरे जीत ली. एह फिलिम के गीत विनय बिहारी लिखले बाड़े आ संगीत के सुर में बन्हले बाड़े संजीव राणा.\nबेटा के मुहुर्त हो गईल


बाक्स आफिस प कमाल देखावत पवन सिंह के बाज गइल डंका – Anjoria\nभोजपुरी सितारा पवन सिंह बॉक्स ऑफिस पर खूबे कमाल करत बाड़ें. एह साल रिलीज उनकर पहिला फिलिम रहे ‘प्रतिज्ञा-2’ जवन सगरी देश में शानदारा बिजनेस बटोरलसि. ओकरा बाद आइल ‘कट्टा तनल दुपट्टा पर’ बिहार के 71 गो सिनेमाघरन में रिलीज भइल आ मजगर बिजनेस करत बिया. पवन सिंह के ‘करेला कमाल धरती के लाल’ फिलिमो शानदार व्यवसाय करत बिया.\nएह शानदार कमाल से खुश पवन सिंह अब अपना नया फिलिम ‘बाज गईल डंका’ के शुटिंग में लागल बाड़ें.\nहोली प पाखी के धमाल